18 urtez gorako guztiek hirugarren dosia jaso ahal izango dute Ipar Euskal Herrian\nKonfinamendua, saltokien itxiera aurreratzea edo joan-etorriak mugatzea baztertu du Olivier Veran Frantziako Osasun ministroak oraingoz.\nBiarritzeko (Lapurdi) txertaketa zentroa. Argazkia: EFE\n18 urtez gorako herritar guztiek koronabirusaren aurkako hirugarren dosia jasotzeko aukera izango dute Ipar Euskal Herrian larunbatetik aurrera, Olivier Veran Frantziako Osasun ministroak ostegun honetan jakitera eman duenez.\n"Aurrerantzean hirugarren dosia 18 urtez gorako guztiek jaso ahal izango dute, azken txertoa hartu zutenetik bost hilabete pasa badira", adierazi du. Emmanuel Macronek ministro Kontseilua bildu du. Bosgarren olatuari eta osasun egoerari aurre egiteko neurriak hartu ditu Frantziako Gobernuak.\nVeranek ziurtatu duenez, txerto nahikoak izango dira. Familia medikuei ala erizainei eskatu edo 1.200 bat txertaketa zentro masiboetan hartzeko aukera izango dute herritarrek. Txertaketa zentroak berriro zabaldu edo martxan jarriko dira Estatu osoan.\nBestalde, toki publiko gehienetan sartu ahal izateko osasun ziurtagiriaren baldintzak zorroztuko dituztela iragarri du ministroak.\nOrain arte, probak 72 orduko iraupena zuen, baina ministroak 24 ordura murriztu du. Era berean, txertoa jaso ez dutenek ordaindu beharko dutela gogorarazi du buruzagiak.\nOlivier Veran Frantziako Osasun ministroa. Argazkia: EFE\nToki publiko itxi guztietan musukoa berriro derrigorrezkoa izango dela ziurtatu du Veranek. Babes neurriak mantentzea eskatu du, hala nola, eskuak garbitzea edo distantzia soziala. Ministroaren ahotan, dispositibo horrekin "Frantziak bosgarren olatua gainditu dezake, neurri gogorragorik hartu gabe".\nKonfinamendua, saltokien itxiera aurreratzea edo joan-etorriak mugatzea baztertu du ministroak oraingoz, aurreko olatuetan ez bezala, Frantzian hamar heldutatik ia bederatzik txertoa jaso dutelako.\n"Txertorik gabe olatu berrian murgilduta egongo ginateke, delta aldaera kutsakorragoa delako, eta konfinaturik geundeke", esan du Veranek. Zentzu horretan, txertoa jaso ez dutenek ospitalean bukatzeko hamar aldiz arrisku handiago dutela ohartarazi du agintariak.\nCovidari aurre egiteko tresna horiez gain, laster "emaitza esperantzagarriak" izaten ari diren bi tratamendu eskura izango dituztela erantsi du ministroak.\nBat, injekzio bidez, ospitalean larri dauden pazienteentzako izango da, bestea, pilula bat, botiketan eskuragarri egongo da abendutik aurrera, baina errezeta beharrezkoa izango da. Kutsatu ondorengo bost egunetan hartuz gero, ospitaleratzeko arriskua erdira murrizten du pilulak.


Planak eta ihesaldiak - Aizkorri, tontorrik garaiena: Aizkorri-Aratz Parke Naturala\nAusartzen zara Edurne Pasaban eta beste mito batzuen hastapena izan ziren mendiekin? Txindoki eta Aizkorri mendiak esperientzia paregabea dira eta aire garbiaz, natura birjinaz eta abegikortasun atseginaz gozatzeko aukera ematen dute. Aldaparik gogorrenei aurre egitera nahiz paisaiaren bakeaz gozatzera etorri, Euskadiko mendiek zerura hurbilduko zaituzte eta.\nAizkorriko mendilerroa eta izen bereko tontorra Gipuzkoaren eta Arabaren arteko benetako harresia dira. Hala ere, mendilerroak Euskadiko mendi garaiena baino zerbait gehiago du:dolmenak, antzinako haitzuloak, erromatarren garaiko galtzadak edota San Adriango tunela, Gipuzkoaren eta Arabako lautaden arteko mendi pasabidea, historiaz eta legendaz betea. Zegama herria mendigune eder honen magalean dago.Toki magiko honen historia ezagutuko duzu eta irudimenak iraganera eramango zaitu. Inguruaz gozatuko duzu, Donejakue bidea egiten ari den Erdi Aroko erromesa izango bazina bezala.\nSan Adriango tuneleko ermita\nAizkorriko tontorra eta Santo Kristoko ermita\nAizkorri-Aratz Parke Naturaleko interpretazio zentroko egurraren museoa\nOtzaurte mendatean ekingo diogu ibilbideari, Europako pagadi nagusietako bat zeharkatuko dugu eta parkearen seinaleak jarraitu ditugu Euskadiko tontor ospetsuenetako batera iritsi arte. Aizkorrik 1.528 metro ditu.\nDeskarga itzazu GPSrako ibilbideak Aizkorri-Aratzeko Interpretazio Zentroan. Nahiago baduzu, gida batek lagunduko dizu mendirik garaienera, eta abenturazalea bazara, mendian gaua pasatu eta lo egin ahal izango duzu.


Fernando Buesa Fundazioaren hezkuntzako 10. boletina / 2014ko urtarrila\nHEZKIDETZA: LORPENAK ETA ERRONKAK*\nEskolak protagonismo eta garrantzi handia du emakumeen eta gizonen arteko aukera- eta eskubide-berdintasuna onartuko duen gizartea lortzeko orduan. Garrantzia izan du eta izaten jarraitzen du. Horren inguruan ez dago eztabaidatzerik. Zenbait motatako erakundetan, gizarteratzeko eragiletan edo gizarte-eszenatokitan pentsatuz gero, ez gara erraz konturatuko eskola aitzindari izan dela berdintasunaren diskurtsoa aldezten eta diskurtso hori abian jartzen.\nBaina, hezkuntza sistema, eta zehazki, eskola, berdintasunerako gizarte-eragileetako bat balitz moduan agertzeak, badu beste ondorio gaizto bat. Horren ondorioz, neurri handi batean desaktibatu egin da eskolan jasaten den sexu-desberdintasun eta –bazterketarekiko kezka —gertatzen dena eta errepikatzen dena—. Hori dela eta, aspaldi honetan egindako ikerketek diote orokorrean ikasleek, familiek eta irakasleek —eta, oro har, gizarteak—, gai hori gainditutzat eta normalizatutzat jotzeko joera dutela. Ondorioz, bazterketako, gehiegizko eta bereizteko zenbait egoera, puntualtzat hartzen dira. Gehienek uste dute irakaskuntza mistoak emakumeen eta gizonen arteko berdintasunari lagundu diola eta berdintasun hori bermatzen duela hezkuntza komunitatean, baita hortik zabaltzen laguntzen duela ere. Oro har, eskolan genero-berdintasunaren alde ezer gutxi dagoela egiteke uste dugu, beste gizarte-esparru batzuetan gertatu den bezala.\nParadoxikoa bada ere, burututako lantzat jotzen da. Eskolak ez dio hezteko funtzioari ezetz esan, baina zailtasun argiak ditu balioen igorketan funtzio proaktiboa gauzatzeko. Horixe erakutsi dute gai horren inguruan argitaratu ditugun zenbait lan (Usategi eta Del Valle, 2007 eta 2009). Izan ere, gazteei balioetan heztearekin edo zeharkako gaiekin lotutako edukiekin zer nolako informazio-trebakuntza jasotzen duten galdetuz gero, eskola eduki horiek igortzen dituela onartzen dute. Orain dela gutxi egindako inkesta batek dio (Amurrio et al., 2008) gazteen erdiek onartzen dutela informazioa jaso dutela edo eztabaidatu dutela ondoko gai batzuen inguruan: droga-mendetasuna, afektibotasuna eta sexualitatea, ingurumenarekiko errespetua, gizonen eta emakumeen arteko berdintasuna, gatazkak konpontzea, gelan eta gizartean erabiltzen den indarkeria eta genero-indarkeria, besteak beste. Genero-berdintasunari dagokionez, datuak erabatekoagoak dira: 10etik 8k gogoratu dute informazioa jaso dutela edo eztabaidatu dutela gizonen eta emakumeen arteko berdintasunarekin lotutako gaiei buruz, eta erdiek diote genero-indarkeriaz hitz egin dutela. % 77k onartu du eskolak nahiko edo asko igorri diola emakumeen eta gizonen arteko berdintasunaren balioa. Inkestatuek, aztertutako gaien artean, horri ematen diote baliorik handienetakoa; horren ondorioz, gizonen eta emakumeen arteko berdintasunari dagokionez, eskola sentsibilizatua eta sentsibilizatzailea dela esan dezakegu.\nHori ikusita, balantze atsegina uler daiteke, baina geure buruari galdetu beharko genioke egindako lana nahikoa den, eta hasitako lan hori gaztenenen hezkuntza- eta gizarte-errealitate berrietara egokitzen den. Izan ere, zenbait lanek erakutsi dute nerabeak oraindik ez direla guztiz bereizi eredu segregazionistetatik (Villaseñor Farías eta Castañeda Torres, 2003; Tomé, 2001), kasu askotan berdintasunezko diskurtsoa gain hartu bada ere. Berdintasunaren ameskeriak alderdirik dramatikoena erakusten digu egiaztatzen dugunean gure ikasleek zer estereotipo dituzten "benetako gizon” eta “neska on” izatearen inguruan, estereotipo horiek baitira indarkeriaren eta nerabe eta gazteen harreman afektiboen neurrigabekeriaren oinarria (Gerber, 1991, 1005; Martín Serrano eta Martín Serrano, 1999; Gómez, 2004; Toldor Romero, 2004). Nerabeen diskurtsoak, generoaren inguruko ohiko aginduekin bat datozen estereotipoak erakusten ditu, baina betiko argudioen babespean: “gizartean erakunde mailako berdintasuna badugu”, genero-desberdintasunak “naturalizatzeko” joera dago, biologiak, azkenean, aldeak azalduko baititu. Beraz, horrek guztiak eskolaren hezkidetza-funtzioa zalantzan jartzen du, baita familietan eta komunikabideen bitartez barneratzen diren ereduak ere.\nHalaber, irakasleen eta ikasleen esperientziak eta bizipenak aztertzerakoan (Usategi eta Del Valle, 2007, 2009), eskola oraindik dirauten erresistentzien eta desberdintasunen eszenatokia da. Irakasleek onartzen dute zailtasunak dituztela generoaren inguruan pentsatzeak ekartzen duen horrek irakaskuntzako diskurtsoan eta praktikan sartzeko, praktika horri bere izaera boluntarista edo militante kentzeko. Ikasleek, alde batetik, oraindik zenbait estereotipo eta etiketa dituzte, desberdintasunak irudikatzen dituztenak eta gazteenen arteko sexu-rolak indartzen dituztenak. Beste alde batetik, hezkidetza-praktika dela-eta, mutilak berdintasunezko diskurtsotik aldendu dira.\nBerdintasunaren gizartean, eskolak ondoko erronka du: “berdintasunezko diskurtso formalak” dituen ondorio kaltegarrien inguruan kontzientzia izatea eta ondorio horien aurrean proaktiboki erantzutea, diskurtso formal horrek "uniformetasuna eta ustezko neutraltasuna" eskaintzen baitu eta “balio guztiak gain hartuko dituen heziketa zabalaren debaluazioaren gainean hezkuntza maskulinizatuaren nagusitasuna" ezkutatu baitu. Garai honetan, naturalizatzeko joera dugu, norberak hautatzeko tarte handia duela ulertzen eta ikusten baitugu eta horrek egiturazko eta gizarteko baldintzak ezabatzen ditu. Beraz, ezinbestekoa da eskolaren testuinguruan generoari dagokionez egindakoan atzera egitea. Desegiteko lan horren bidez, balioan jarriko nahi dira ohituraren arabera “emakumezkoenak" diren balioak, eskolan oraindik ezezagunak baitira, eta neska-mutilentzat elkarrekin topatzeko eta bizitzeko zenbait eremu aldarrikatuko dira, denon balioak afektibotasun mailan esperimentatzearren; horrela bada, generoari buruzko betiko aurreiritziak gaindituko duen pertsona-eredua sortu ahal izango da.\nHorrexegatik, gaur beharrezkoagoa dute irakasleek desberdintasunaren agerpen zaharrei eta berriei buruzko galderak aintzat hartzen jarraitzea. Genero-ikuspegitik aukera-berdintasuna ematen duen eskola bera, curriculumean berdintasunaren diskurtsoa sartu duena, genero-agintearen inguruko jarrerak, edukiak eta ezagutzak landu eta zalantzen jartzen dituena, eskola hori aktibo eta arduratsu agertzen da desberdintasunaren bizipenean eta praktikan.\n*Ana Irene del Valle Loroño eta Elisa Usategui Basozabal soziologoak eta Euskal Herriko Unibertsitateko (UPV-EHU) Soziologiako Saileko irakasle dira.\nHEZIKIDETZARI BURUZKO PEDAGOGIA-BALIABIDEAK\nCoeducacion - Mujeres en red - Nodo 50


13 txakur eta 12 artzain domekako Nazioarteko artzain txakur txapelketan — Oñatiko udala\n13 txakur eta 12 artzain domekako Nazioarteko artzain txakur txapelketan\nAurtengo berritasuna, zapatu iluntzean plazan egingo den aurkezpen ekitaldia da. Bestalde, domeka goizean pintura ageriko lehiaketa egingo dute eta 19:00etan, Gerra Zibileko omenaldia eta dokumentala Santa Anan.\nDomekako 52. artzain txakur txapelketan 13 txakur ibiliko dira 12 artzainen esanetan. Ikuskizun handia, Santa Lutziako zelaian izango da, domekan, 10:30etik aurrera. 2009an proba moduan egin zen bi ariketa konbinatuko eredua finkatu da jada. Eta hala errepikatuko da domekan.\nTxapelketa hori indartu guran, aurten berria den hitzordua antolatu dute antolatzaileek: domekan txapelketan parte hartuko duten txakurren aurkezpena egingo dute zapatu iluntzan, 20:30ean, herriko plazan.\nAgeriko pintura lehiaketa eta Gerra Zibileko dokumentala\nBestalde, domeka goizean zehar, ageriko IX. margo lehiaketa egingo dute. Sari banaketa 14:30ean izango da kultura etxean.\nEta arratsaldean, Gerra Zibileko omenaldia eta dokumentala egingo dute, 19:00etan, Santa Anan.


Euskal Diasporak “eLiburutegia” erabili dezake, Eusko Jaurlaritzak ematen duen liburu elektronikoen mailegu zerbitzua. Euskal Diasporak “eLiburutegia” erabili dezake, Eusko Jaurlaritzak ematen duen liburu elektronikoen mailegu zerbitzua.\nHome Mundua eta Euskaldunak Euskaldunak munduan Euskal Diasporak “eLiburutegia” erabili dezake, Eusko Jaurlaritzak ematen duen liburu elektronikoen mailegu...\nEuskal Diasporak “eLiburutegia” erabili dezake, Eusko Jaurlaritzak ematen duen liburu elektronikoen mailegu zerbitzua\nEka 4, 2016\nIrakurri genuen berri bat da, web orrialde hau beti gomendatzen dugu. Uste dugu oso interesgarria dela artikulua eta posible den beste zabaltzea nahi dugu, hori dela eta gure blog-atik gure laguntza ematen dugu. Euskal Diasporak, Eusko Jaurlaritzak zabaldu duen liburu elektronikoen mailegura iristea du.\nKanpoan den Euskal Komunitatearentzako Zuzendariari esker, Diasporaren kideak Liburutegi Digitalean erregistratu daitezke; era honetan munduko edozein lekutatik sartzeko aukera emango da, egin beharrekoa, Eusko Jaurlaritzaren Hezkuntza Sailak, Hizkuntzalaritza Politikak eta Kultura Sailak eskatzen duten galdetegia osotu beharko duzu.\nEuskal Liburutegi Digital honek, eLiburutegiak, Euskaraz, Gazteleraz eta hainbat hizkuntzetan dauden liburua ditu, eta etengabe zabaltzen eta eguneratzen dute. Edozein nabegatzailerekin, sistema eragilerekin edo irakurgailu digitalarekin erabili daiteke. Gainera “eskuraketa aholkuen” sekzio bat ere badu, non erabiltzaileek liburutegi digital honetan liburu berriak biltzeko iradoki ahal duten.\nGure ustez ideia bikaina da. Eta iradokizunak jasotzera irekida daudenez, hemen doa bat: Urazandi bildumaren sekzio berezi bat, Euskal Diasporaren presentzia munduan zehar kontatzen duenak eta Eusko Jaurlaritzaren web orrialdean dohainik eskeintzen dena.\ninformazioa uzten diegu gure irakurleei, eLiburutegiaren web orrialdearekin eta honetara sartzeko galdetegia deskargatzeko lekua.\neLiburutegia web orrialdea\nDiaspora kideek eLiburutegira sartzeko bete beharreko galdetegia\nPrevious articleAita Jose Maria Arizmendiarretaren printzipio sozial eta laguntzailea, gaurkotasuna\nNext articleNon igaro oporraldi bikaina? Euskal Herrian


Dokumentu elektronikoen benetakotasuna egiaztatzea\nZerbitzu honek Andoaingo Udalak elektronikoki sinatutako dokumentuen benetakotasuna eta osotasuna egiaztatzeko aukera ematen du. Egiaztapen hori dokumentuaren egiaztapen-kode seguruaren (CSV) bidez egiten da.\nQR kode bat (puntu-matrizea) eta hari lotutako digitu-multzoa dira, zeinak dokumentu horiek modu bakarrean identifikatzen dituzten. Kode hori inprimatutako dokumentuaren amaieran dago, eta jatorrizko dokumentu elektronikoarekin erkatzeko aukera ematen du, kopia autentiko bihurtuz\nInternet bidez: https://uzt.gipuzkoa.eus?De=00910 helbidean.\nIrailaren 19ko 59/2003 Legea, sinadura elektronikoari buruzkoa\nWeb-orrian sartu (ONLINE tramitazioa hasi) eta CSVa sartu (aldamenean azaltzen den karaktere-multzoa).\nAplikazio informatiko espezifiko batzuk (QR irakurgailua) sakelako telefonotik edo ordenagailutik kodea irakurtzen dute, eta berehala webgunera eramaten gaituzte, non dokumentua deskarga dezakegun.\nDokumentua ireki ondoren, sinadura elektronikoa eta hari lotutako datuak egiaztatu ditzakegu: sinatzailea, eguna eta ordua.\nFitxategiaren izena: Ez dagokio\nDBEB kodea: Z00


Gipuzkoan izan da euskal industriaren hazkunderik handiena - Ekonomiaren KZ\nGipuzkoako industriak indar handia erakutsi du koronabirusaren pandemiaren kolpe gogorra erabat gainditu ondoren, eta % 14,6ko hazkundea metatu du urteko lehen bederatzi hilabeteetan, aurreko urteko aldi beraren aldean. Goranzko bilakaera horrek lurraldea euskal industri produkzioaren lidergoan kokatzen du, Bizkaian hazkundea % 10,3koa baita eta Araban % 9,8koa.\nGipuzkoako industri sektoreak izan duen bultzada irailean islatu zen berriz ere, 8,3 puntuko ehuneko hazkundearekin aurreko urteko hil beraren aldean. Bizkaiaren kasuan igoera hori 5,6 puntu positiboan geratu zen eta Araban portaera kontrakoa izan zen, % 9,4ko jaitsierarekin batez ere Mercedes Benz bere fabrika nagusiak osagaien hornikuntzarekin dituen arazoen ondorioz.\nEustatek gaur jakinarazi dituen datuen arabera, EAEko industri produkzioa % 3,1 hazi zen irailean, eta horrek udako hazkunde-erritmoa moteltzea dakar. Ekainean, uztailean eta abuztuan, sektore horretan, Euskadik produkzioaren hobekuntza-zifrak metatu zituen, % 10 ingurukoak, eta zifra horiek are handiagoak izan ziren martxo-maiatza tartean. Hain zuzen ere, martxoan berpiztu zuen joera euskal industriak, eta hazkunde-tasak berreskuratu zituen, pandemiaren ondorioz urtebete negatiboan egon ondoren.\nDinamika positibo hori udazkenaren hasieran mantentzen da, batez ere Gipuzkoako industriaren bultzadari esker. Automobilgintza kokatzen den ekipo-ondasunen multzoak emaitza positiboa lortu du irailean, ontzigintzaren, trenbidearen edo aeronautikaren bultzadari esker. Nolanahi ere, makineria eta zuraren, paperaren eta arte grafikoen segmentuak hazi dira gehien Eustaten azken txostenean, biak % 10etik oso gertu. Gainera, elikagaien industriak ia % 7 egin du aurrera.\n← Euskal ekonomiak hazten jarraituko du 2022an eta langabeziak behera egingo du\nHamaika euskal enpresa Rotterdamera joan dira Europort-en egoteko →\nEuskadik 15 milioiko defizita du


Irakasle, fisikari eta euskaltzalearen urratsei segika osatu du elkarrizketa Miren Rubio Iturria kazetariak\nXX. eta XXI. mendeko euskal pentsalari eta kulturgileen lana ezagutzera emateko osatu dute Jakinek eta UPV/EHUk elkarlanean Dabilen pentsamendua izeneko liburu bilduma berria. Aukeratutako lehen autorea Txillardegi da, eta bere biografia eta testu hautatuekin sail propioa izango du. Biografiak AEKren babesa jaso du, aurtengo Korrikako omendua izaki.\nEuskaltzaletasuna eta feminismoa Bilbon\nBilboko Kafe Antzokiak, UEUk eta Jakinek antolatu dute 'Euskaltzaletasuna eta Feminismoa: zer ikasi, hura elikatu' ikastaroa\nIdurre Eskisabel eta Lorea Agirreren hitzaldiarekin abiatu da UEUk, Gabriel Aresti Euskaltegiak, Bilboko Kafe Antzokiak eta Jakinek elkarlanean antolatutako 'Euskaltzaletasuna eta Feminismoa: zer ikasi, hura elikatu' ikastaroa. Euskaltzaletasunaren eta feminismoaren arteko elkargune eta harremanez jardungo du ikastaroak, eta, bakarka nahiz solasaldian, zazpi hizlarik hartuko dute parte: aipatutakoez gain, Saioa Iraola Urkiola, Jaime Altuna Ramirez, Aizpea Otaegi Mitxelena, Itziar Gandarias Goikoetxea eta Amelia Barquín Lópezek.\nAzkueren obra digitalizatu du Jakinek\nResurreccion Maria Azkueren argitaratutako obra guztia dago sarean eskura\nResurreccion Maria Azkueren 922 idazlan katalogatu eta digitalizatu ditu Jakinek Euskaltzaindiarentzat, Bizkaiko Foru Aldundiaren babesarekin. Denetarikoak: artikuluak, liburuak, gutunak nahiz itzulpenak. Lehen argitalpena 1888koa da, eta azkena 1951koa. Horien artean Azkueren lau liburu enblematikoak topatuko ditu erabiltzaileak: Diccionario vasco-español-francés, Cancionero popular vasco, Morfología vasca eta Euskalerriaren yakintza.\nHoriek guztiak daude orain herritarren eskura Euskaltzaindiaren webgunean, «Resurreccion Maria Azkue» atalean. Urteka, gaika nahiz hitzen bidez bilaketak erraz egiteko moduan.\nAkademiako lehen euskaltzainburua izan zenari omen egin nahi dio horrela Euskaltzaindiak. Jakin ere bat dator Azkueri egin nahi zaion aitortzarekin, bere obra digitalki denon eskura ipiniz.\n«Jakin plaza izan da»\nGipuzkoako 2018ko Urrezko Domina jaso du Jakin Taldeak pentsamenduan, kultur eragiletzan, argitalpengintzan, euskal kulturan, euskara batuaren bultzadan eta transmisioan egindako lanarengatik\nJakinen talde historikoak jaso du Gipuzkoako Foru Aldundiaren Urrezko Domina. Pentsamenduan, kultur eragiletzan, argitalpengintzan, euskal kulturan, euskara batuaren bultzadan eta transmisioan egindako lanaren aitortza da saria, Aldundiaren hitzetan.


Herriko ikastetxeek energiari buruzko lehen foroa gauzatu berri dute\nHerriko zazpi ikastetxeetako 70 ikaslek eta 10 irakaslek energiari buruzko informazio eta ezagutzak konpartitzeko lehen foroa gauzatu zuten atzokoan, Eskola 21 Agenda proiektuaren barne. Foroa Lobiano Kultur Gunean eta bi ordutan gauzatu zen. Horretan, ikasleek beren ikastetxeetan nahiz udalerrian energia kontsumoa murrizteko egin daitezkeen gauzen eta jarrai daitezkeen estrategien inguruko hausnarketa egin zuten.\nEskola 21 Agenda proiektuak jasotzen duenez ikastetxeek aurtengo ikasturtean beren zentroan nahiz herrian energia kontsumitzeko modu eta ohiturei buruzko azterketa eta diagnostikoa egingo zutela jasotzen zuen. Diagnostikoarekin batera, ikastetxe parte hartzaileek foro bitan parte hartu eta gaia amankomunean landuko zutela aurreikusten zen. Ekimen honekin bat egin dute herriko lehen eta bigarren hezkuntzako ikastetxe guztiek. Lehen bilera horretan aldez aurretik egindako landa lanaren berri eman diote elkarri.\nIkasleek taldeak eratu dituzte beren ikasketa mailaren arabera eta planteatu dizkioten galderei erantzun diete, horretarako post-it orrietan oinarritutako sistema erraz batez baliatu direlarik. Foroaren bigarren zatian kideek edo hirugarren pertsonek energia murrizte aldera egindako esperientzien berri eman diote elkarri.\nEkimen honetan, Lehen Hezkuntzako 3. mailatik DBHko 4. mailara bitarteko ikasteek hartu dute parte. Esan bezala, herriko zazpi ikastetxeek dihardute ekimenean: Ongarai Eskola eta Institutua, Anaitasuna Ikastola eta Institutua, Eskolabarri, San Pelaio eta Sallabente, hain zuzen ere.


Kopyleft 2005 Donostian: Sormena elkarbanatzen defendatzen da! Sustatu.eus - Teknologia albisteak\nKopyleft 2005 Donostian: Sormena elkarbanatzen defendatzen da!\n2005-06-15 : 14:06\nKopyleft 2005 Jardunaldiak, ekainaren 24, 25 eta 26an izango dira Donostian, Artelekun. Sormena elkarbanatzen defendatzen da! Horixe da jardunaldien lema. Creative Commons lizentzien euskaratzearen gaia ere tratatuko da jardunaldietan.\n2003tik aurrera, Madrilen, Bartzelonan eta Malagan, Copyleft-aren eta jabetza intelektualari egindako kritikaren inguruan antolaturiko topaketak egin ondoren, datozen ekainaren 24an, 25ean eta 26an KOPYLEFT 2005 JARDUNALDIAK egingo dira Artelekun, Donostian.\nBesteak beste, honako ekimenak antolatu dira: SGAErekiko eztabaida, hitzaldiak, tailerrak, mahainguruak eta kontzertua, non azaldutakoek kontzertuaren zuzeneko grabazioa eskuratuko baitute. Bertan, gainera, material Kopyleft elkartrukerako esparrua jarriko da. Azken urteotan egindako lanatik abiatuta helburu hauek planteatu dira: dauden talde-sareak indartzea, euren funtzionamendua ezagutaraztea, eta, guztiok batera, eredu juridikoak eta teknikoak garatzea ekoizpen kulturala eta zirkulazio librea defendatzeko eta bultzatzeko asmoz. Horretarako, partaidetza-tailerrak gauzatzea izango da metodologia nagusia, non sormenaren hainbat alorretako zalantzak eta arazoak bidera daitezkeen, softwarrean, musikan, ikus-artean, bideosormenean eta argitaletxetan, hain zuzen ere. Jakintzen, zalantzen eta proiektuen bateratze-lan hau, geroago, copyleft gidaliburu praktikoan jasoko da. Honek edozeini bere sormena askatzeko eta komunaren elkartrukerako sareetan zirkulazioan jartzeko baliabideak emango dizkio.\nKOPYLEFT 2005 ekitaldi irekia eta doakoa da, non edonork parte har dezakeen. Gonbidatuen artean, Jimbo Wales ( Wikipediaren, munduko alegiazko entziklopediarik handienaren sortzailea), Pedro Farré (SGAEren kidea), Carlos Sánchez Almeida, (jabetza intelektualean eta ziber-eskubideetan aditua), Nacho Escolar ( musikaria eta kazetaria) eta Mireia Garreta ( Creative Commons ) izango dira. Garretak CC lintzentzien garapena aurkeztuko du eta, aldi berean, euskarazko bertsioaren egoera ere nola dagoen aztertuko da. Halaber, sormena librearekin, kopyleft sareekin, aktibismo digitalarekin, autogestio kulturalarekin edota software librearekin erlazionaturiko hainbat lagun ere hurbilduko dira jardunaldietara.\n12:00 Prentsaurrekoa Artelekun. "Copyleft, abian dagoen iraultza"\n10:30 Ekoizpen musikalean, artistikoan edota literarioan aplikatutako Kopyleft-a zer den adierazteko dibulgaziozko hainbat hitzaldi\n11:15 X-evian sistema eragilearen v.0.6 Kopyleft edizioaren aurkezpena.\n12:00 "Wikipedia, copyleft ekoizpen arrakastatsuaren adibide gisa". Jimmy Wales-ek, Wikipedairen sortzaileak, emandako hitzaldia 17:00 Mireia Garretaren eskutik, Creative Commons-aren eta CC euskarazko proiektuaren aurkezpena.\n18:00 Procomun delakoaren sarrera. Miquel Vidal.\n19:00 Jabetza intelektualari buruzko mahai ingurua. Partehartzaileak: Carlos Sánchez Almeida (abokatua), Nacho Escolar (musikaria), Miquel Vidal (Barrapunto-ren administratzailea) eta Pedro Farré (Sgae)\n10:30 Tailerrak: Hacklaben koordinazioa (3 ordu), Musika (3 ordu), Lan editoriala eta liburutegiak (3 ordu)\n13:30 Talde bazkaria\n16:30 Tailerrak: Ikusentzunezkoak (3 ordu), Artea eta diseinu grafikoa (3 ordu), Software (3 ordu)\n22:00 Kontzertu Kopyleft: Defunkind, R13, Izate, Mattin (Kontzertu ondoren talde partehartzaileen musikarekin osaturiko CD-ak banatuko dira)\n11:00 Tailerren bateratze-lana\n12:00 Lan bilketa eta "Kopyleft gidaliburua"ren idazketa. Dena web-ean argitaratuko da.\n15:00 Talde-bazkaria eta agurra finala.\nJardunaldiei buruzko informazio gehiago eskuratzeko, jo helbide honetara: Kopyleft.net\nParte hartzeko gonbidapena PDF formatuan\nCopyright murriztailetik haratago bizitza dago...\nNaiz eta SGAE, BSA eta RIAA bezalakoek etengabe botatzen dituzten meatzuak eta mezu apokaliptikoak. Erakunde hauek gizakiaren burutazioak merkatugai biurtzen dituzte eta guztionak diren ondasun oparoekin etekin zikinak ateratzen dabiltza. Era horretan pentsamenduen lehortea eragiten dute, baina hala ere, ugaritasun printzak badira ekoizpen intelektualaren alorrean behintzat. Eta behar den indarra egin ezkero, lortuko dugu arrakala digitala apurtzea, ezagutza elkarbanatzea, etsa baita kultura eta arte ere; egun daukagun industria eraldatuz. Eta guzti hori, biztanleriaren oinarrizko eskubideak zapaldu gabe, kode penala gogortu gabe eta jakintza elkartrukatzea zigortu gabe noski.\nKopia-eskubidea murriztearekin mozkinak ateratzen dituztenak egia estali nahian badabiltza ere, jabego amankomunaren esparruan, beti izan dira sormen adierazpenak herriko kulturan. Eta kultura mota hau bizi-bizi dago gaur egun kultura digital eran. Globalizatuz doan ekonomia hontan, salgaiak gero eta maizago dira ukiezinak, eta hori eztabaida publikoaren lapikora eraman beharra dago hanbat arinen. Izan ere, izaera aldaketa honek kolokan jartzen ditu azken bi mendeetan erabilitako copyright eta patenteen legeak. Orain, trukatzen diren eduki kultural eta artistikoak ukiezinak dira eta ez dituzte ohiko fisikaren arauak jarraitzen. Mundu materialarentzako egindako sistema legala ziberespazioan nola edo hala mantentzea ez da bide zuzena. Zeregin horri burugogor eustea zekulako hankasartzea da, eta itsukeria horren ondorioak guztiok ordaintzen ditugu: enpresen gehiegikeriak, lege bidegabeak, bistanleriaren kriminalizazioa non denok "pirata" potentzialak garen, etab. Patenteak dauzkatenei boterea ematen dien politika murriztaileekin ez da sormena bultzatzen, ezta gutxiago ere, elkarbizitza pozoitu besterik ez da egiten, berrikuntzaren iturriak lehortuz eta berrikuntza bera geldotuz. Baina hori bai, bidegabekeria guzti hauek jasaten ditugun bitartean korporazioek eta beraien abokatuek poltsikoak lasai lasai betetzen dituzte.\n"Jabego intelektuala" dituen ezaugarriek besteak salgai arruntetatik desberdintzen dute. Alde batetik, iraunkortasun historikoa ematen dion komunitate baten beharra du, eta horrek ematen dio zentzua eta balioa obrari berari. Eta bestetik, ideiak beste gauzak salgai biurtzen dituen murriztasun printzipiotik at daudelako. Nolatan murriztu daitezke abesti, algoritmo, testu, software programa, etab. bezalako "ondasun mugagabeak" ezin badira "gastatu" ez agortu? copyright-a eta patenteak justifikatzen dituen kontratu soziala apurtu ondoren, lan intelektualen kopiak egiteari murrizketak ezartzea indarrez egiten da, eta lehiatze horrek arazo mordoak dakartza: mehatxuak, auziak, isunak, zigorrak, etab. Liburuen eta disken multinazionalek, eta orokorrean publikoaren eskubideak moztea defendatzen duten guztiek, denbora gelditu ahal izango balitz bezala jokatzen dute, murrizketa fisikoen aroa luzatu beharra egongo balitz bezala egiten dute, orainarteko eredu industrial eta kulturala gordetzeko. Baina gero eta eraginkortasun txikiagoa dauka bizi dugun ereduak; gero eta bidegabeagoa biurtzen ari da. Eta bitartean, orain eskura dauzkagun aukerei uko egin behar diegula suposatzen da, esparru inmaterialean behintzat handitzen doan oparotasunari eta askatasunari muzin eginez. Ugaltze honen primerako adibidea software librea dugu: bost kontinenteetan zehar barreiaturiko burmuin langileek elkarlanean dabiltza eta kalitaterik oneneko puskak askatzen dituzte, sekulako obra moldakor eta mugagabe bat burutuz. Bururik gabeko elkarlan hau eta beste edozein, ezinezkoak izango lirateke lehen aipatutako eredu jabedunak sormenaren lurralde guztietara helduko balira.\nCopyleft 2005 Jornadas Kopyleft Jardunaldiak\nTextu hau CC-en Atribuzioa-EzKomertziala-BerdinBanatu 2.5 lizentziapean dago.


Urdaibai Biosfera Erreserbaren Patronatua - Urdaibai\nUNESCO MaB Programak zehazten duenez, Urdaibain foro parte-hartzaila dugu, Urdaibain eskumenak dituzten administrazioetako ordezkariek eta ekonomia-, gizarte- eta ingurumen-interesak dituzten erakunde eta elkarteetako ordezkariek osatua. Organo hori Urdaibai Biosfera Erreserbako Patronatua da.\nEusko Legebiltzarraren ordezkaria.\nEuskal Autonomia Erkidegoko Administrazio Orokorraren bost ordezkari.\nBizkaiko Foru Aldundiaren hiru ordezkari.\nEragindako udalen sei ordezkari.\nEstatuko Administrazioaren ordezkaria.\nEuskal Herriko Unibertsitatearen ordezkaria.\nUNESCOren «Gizakia eta Biosfera» programaren ordezkaria.\nBiosfera Erreserba eremuko elkarte ekologista eta kontserbazionisten ordezkaria, Erreserba ikertzeko eta babesteko lanean ospe handia duena.\nErreserbaren eremuko nekazaritza- eta basogintza-sektoreko hiru ordezkari.\nErreserbako Lankidetza Kontseiluko lehendakaria.\nLehendakaria Jaurlaritzak izendatzen du Patronatukideen artetik, ingurumen-organoak proposatuta. Erreserbako zuzendari-artatzaileak, bestalde, hitza du osoko bilkuretan, baina botorik ez.\nEzarritako xedeak betetzen direla zaintzea, ondarea eta Erreserbako zerbitzuak edo Patronatuak edozein erakunde motari eta partikularri ematen dizkion zerbitzuak erabiltzearen ondorioz sortutako funtsak administratzea.\nJardueren urteko memoria, aurrekontuak eta emaitzak onartzea, eta Patronatuan dauden herri-administrazio guztiei horiek guztiak aurkeztea.\nErreserbako balioak eta bereizgarritasunak eraginkortasunez defendatzeko arauak sustatzea eta proposamenak aurkeztea, eta xede horretarako egokitzat jotzen diren kudeaketa guztiak egitea.\nErabilera eta Kudeaketa Zuzentzeko Planaren eta haren berrikuspenen gaineko txostenak egitea eta Plana bete dadila segurtatzea, bai eta jarduerak harmonizatzeko eta garatzeko programaren eta plan sektorialen gainekoak ere.\nPlan sektorialak sustatzea.\nHiri-antolamenduari buruzko planen inguruko txostenak egitea, bai eta Erreserbaren ingurune fisikoan eragina duen beste edozein plan sektorial edo jarduteko programari buruz ere.\nEgin nahi diren ikerketa-proiektuen gaineko txostenak egitea.\nBabes bereziko eremuetan egin nahi diren eraikitze-egintzei, lurzoru-erabilerei eta natur baliabideen aprobetxamenduari buruzko txostenak egitea. Orobat, erreserbaren gainerako lurraldean egin nahi direnei buruzkoak, Erabilera eta Kudeaketa Zuzentzeko Planak horrela ezartzen duenean. Baldin eta txostenak egin ondoren Patronatuko kideen bi heren ez badaude ados aurkeztutako proiektuarekin, lehendakariak jatorrira itzuliko du proiektua, berriz azter dezaten.\nPatronatuaren antolaketa- eta funtzionamendu-erregelamendua onartzea eta aldatzea, bertan zehazten baita Patronatuaren egitura funtzionala.\nLankidetza Kontseilua Patronatuaren kide laguntzaile bat da, helburua duena bide bat sortzea gizarte-sektoreak ordezkatzen dituzten elkarteek aktiboki parte har dezaten Urdaibain eragina duten jardueren garapenean\nLankidetza Kontseilua Patronatuaren organo kolaboratzaile bat da, 1995eko otsailaren 14ko 164/1995 Dekretuaren bidez sortu zena (eta gero 1997ko abuztuaren 29ko 197/1997 Dekretuaren bidez aldatu zena), eta helburua duena Erreserbako lurraldean eragina duten gizarte-sektoreetako erakunde esanguratsuek parte hartzeko bideak ezartzea, Erreserbako jarduerak garatzen aktiboki parte har zezaten.\nLankidetza Kontseilua gizarte-talde hauek osatzen dute:\nOrgano parte-hartzaile honen helburua da talde aholku-emaile gisa jardutea Urdaibaiko Biosfera Erreserbaren Patronatuaren barruan. Patronatuan, Lankidetza Kontseiluak boto bat du, lehendakariaren bitartez aurkezten dena osoko bilkuran. Patronatuak eztabaidagairen bat planteatzen duen bakoitzean, Lankidetza Kontseilua 72 ordu edo 48 ordu lehenago biltzen da, hura aztertzeko.\nIrizpideak eta neurriak sustatzea, Kontseiluan ordezkatutako sektoreen interesak eta jarduerak modu harmonikoan koordinatzeko Urdaibairen helburuekin eta jarduerekin.\nLankidetza Kontseiluan ordezkatutako entitateen arteko lankidetza sustatzea, Urdaibaiko Biosfera Erreserbako jarduerak garatzeko unean.\nInteres komuneko jarduerak hitzartzea Kontseiluan ordezkatutako entitateen eta Urdaibaiko Biosfera Erreserbaren artean.\nUrdaibaiko Biosfera Erreserbaren Patronatuari ekimenak, proposamenak eta iradokizunak planteatzea, koordinazio, harmonizazio eta partaidetza helburuak eta, oro har, Biosfera Erreserbaren helburu espezifikoak ahalik eta ondoen lortzeko.\nUrdaibaiko Biosfera Erreserbaren Patronatuak aurkezten dizkion gaiei buruzko txostena egitea.\nBere antolaketa eta funtzionamendu araudia onartzea eta aldatzea.\nNola sar daiteke kide bat Lankidetza Kontseiluan?\nLankidetza Kontseiluko kide izateko, beharrezkoa da:\nEskaera egitea Patronatuan.\nOrdezkaritza sozialeko talde/elkarte bateko kide izatea.\nLankidetza Kontseiluan ez dago ordezkaritzako gehieneko kuporik.\nIritzi-aniztasuna bilatzen da, baita iritziak ematen dituzten eremu desberdinetako profesionalak ere.


Zigiluaren tamaina: 28,8 x 40,9 mm ambos motivos\nZigiluen posta-balioa: Tarifa A y Tarifa B\nGabonak 2013 igorpen honetan erlijiozko irudi bat eta irudi laiko bat jaso dira. Erlijiozko irudiak La Virgen de la Leche (Esnearen Birjina) margolana, Alonso Cano margolariarena, erakusten du; eta irudi laikoan Madrilgo Puerta del Sol (Eguzki Atea) eta Urteberri-egunaren etorrera ospatzeko ohiko mahatsak ikus ditzakegu.\nEsnearen Birjina olio-margolana Alonso Canok (Granada, 1601-1667) 1659 inguruan margotu zuen. Margolanean emakume gazte bat, biluzik bere altzoan hartuta duen ume bati bularra ematen dagoena, irudikatu da. Umea erdi etzanda dago, bizkarra amaren besoaren gainean dauka, eta, burua biratuta, margolanetik kanpora begiratzen du. Multzo osoari samurtasun eta lasaitasun handiko giroa dario. Margolana Alonso Canoren maisulanetako bat dela jotzen da. Heldutasun-aroan margotu zuen, hasierako tenebrismoa eta kontraste biziak atzean utzi, eta, veneziar koloreen eraginpean, tonu argiagoak erabiltzen hasi zen. Tunikaren gorri-kolorea eta mantuaren urdin argitsua horren isla dira. Mihisea Guadalajarako Museoan, Infanterriko Jauregiaren barnean kokatuan, zaintzen da; eta Museoak dituen margolanen ezagunenetako bat da.\nInfanterriko Jauregia 1480. urte inguruan eraiki zen, Infanterriko dukeen etxebizitza izateko asmoz. Arkitektura zibileko lan bikaina da, eta Gotikoaren eta Errenazimenduaren eragin eta joera artistikoak biltzen ditu. 1973an, Infanterriko Jauregia Guadalajarako Museoaren egoitza bihurtu zen.\nUrte berri on! mezua helarazten du Gabonak igorpena osatzen duen bigarren zigiluak, eta Madrilgo Eguzki Ateko erlojuaren eta hamabi mahatsen irudiak erakusten ditu.\nXIX. mendearen amaieran, Madrilen, hamabi mahatsak Eguzki Ateko erlojuaren kanpaien erritmoan jateko ohitura ezarri zen; eta jarduera Espainiako estatu osora berehala hedatu zen. Jatorriz, ideia Alacanteko eta Murtziako levantetar zonako mahats-soberakin batengatik sortu omen zen. Ohiturak dio, kanpaia-soinu bat entzun ahala, mahats bat jan behar dela, hamabi mahats jan arte (mahats bat hilabeteko), urte oparoa eta zoriontsua izan nahian. Espainiako tradizio hori Hispanoamerikako herrialde batzuetara zabaldu zen, eta haietako batzuetan (Argentinan, adibidez) mahats freskoen ordez mahaspasak jaten dituzte. Herrialde bakoitzak urte zaharrari agurra eta urte berriari ongietorria egiteko festa bere erara ospatzen du. Hori horrela, Italian dilista-zopa jateko ohitura dute, eta Grezian txanpon bat barruan daraman pastel bat jaten dute, eta aurkitzen duenari txanponak urte zoriontsua iragartzen dio


Boutancourt - Wikipedia, entziklopedia askea.\n49° 41′ 03″ N, 4° 46′ 06″ E / 49.6842°N,4.7683°E / 49.6842; 4.7683Koordenatuak: 49° 41′ 03″ N, 4° 46′ 06″ E / 49.6842°N,4.7683°E / 49.6842; 4.7683\nDom-le-Mesnil, Élan, Étrépigny, Flize eta Sapogne-et-Feuchères\nBoutancourt Frantziako udalerri bat da Ardenak departamenduan dagoena, Ekialde Handia eskualdean. 2013an 305 biztanle zituen.\n2007an Boutancourt udalerrian erroldatutako biztanleak 280 ziren. Familiak 100 ziren, horien artean 20 pertsona bakarrekoak ziren (8 bakarrik bizi ziren gizonak eta 12 bakarrik bizi ziren emakumeak), 20 seme-alabarik gabeko familiak ziren, 48 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 114 etxebizitza zeuden, 102 familiaren etxebizitza nagusia ziren, 5 bigarren erresidentzia ziren eta 7 hutsik zeuden. 110 etxeak ziren eta 4 apartamentuak ziren. 102 etxebizitza nagusietatik 81 bere jabearen bizilekua ziren, 16 alokairuan okupaturik zeuden eta 5 doan lagata zeuden; 1ek gela bat zuen, 3 etxek bi zituzten, 8 etxek hiru zituzten, 28 etxek lau zituzten eta 62 etxek bost zituzten. 71 etxek euren parking plaza propioa zuten azpian. 38 etxetan ibilgailu bat zegoen eta 51 etxetan bat baino gehiago zituzten.\nBoutancourt udalerriko biztanleria-piramidea 2009an .\n2007an lan egiteko adina zuten pertsonak 193 ziren, horien artean 150 aktiboak ziren eta 43 inaktiboak ziren. 150 pertsona aktiboetatik 138 lanean zeuden (78 gizon eta 60 emakume) eta 12 langabezian zeuden (4 gizon eta 8 emakume). 43 pertsona inaktiboetatik 12 erretiraturik zeuden, 16 ikasten zeuden eta 15 "bestelako inaktibo" gisa sailkaturik zeuden.\n2009an Boutancourt udalerrian 109 unitate fiskal zeuden, 296,5 pertsonek osaturik. Pertsona bakoitzeko diru-sarrera fiskalaren mediana urteko 16.152 euro zen.\n2007an zeuden 6 komertzioetatik, 1 bestelako produktu industrialen fabrikazioko enpresa zen, 4 eraikuntza enpresak ziren eta 1 ostalaritza eta jatetxe enpresa zen.\n2000. urtean Boutancourt udalerrian 3 nekazaritza-ustiategi zeuden.


Biribila - - Tolosaldeko ataria\nAne Artutxa 2019-05-10 19:58\nAzken jardunaldian etxean jokatu beharko genukeen partida aurreratu, eta Pazko astean jokatu genuenez, maiatzean sartzearekin batera, Belabietan jokatu beharreko partidei amaiera eman genien, ostiral iluntzean.\nAurreko partidetan, joko ona erakutsi arren, emaitzak ez ditugu aldeko izan eta, beraz, amaiera zertxobait biribilagoa emateko gogotsu ginen.\nHiru urte hauetako ohiturari jarraituz, partida aurretik mahaiaren bueltan elkartu ginen, kontzentraziorako kafe dosia hartzeko prest.\nAurrean aurkari gogorra genuen arren, dena ematera atera ginen kantxara, eta baita lortu ere. Aspaldian ez bezala, ostiral iluntzeko partidan dena ondo atera zitzaigun, eta golak ere bata bestearen segidan iritsi ziren, jokaldi biribilak sareratu, eta are gehiago biribilduz. Amaieran, 8-1eko emaitzarekin, kabitu ezinik geratu ginen, Belabietan elkartutako zaleen aurrean.\nHemendik, eskerrak eman nahi dizkiegu denboraldi osoan zehar bidelagun izan ditugun jarraitzaile gutxi baina fidelei.\nOhitura onekin jarraituz, mahaiaren bueltan eman genion amaiera jardunaldiari. Oraindik azken neurketa bat dugu, eta, azkenak utzitako zapore gozoarekin, dena ematera aterako gara, denboraldi gorabeheratsuari amaiera ezin hobea emateko asmoz. Aupa Lauburu!


Sozialistek aurkeztu duten zentsura mozioak ez du aurrera egingo Arrasaten - Arrasate - Goiena.eus\nSozialistek aurkeztu duten zentsura mozioak ez du aurrera egingo Arrasaten\nUbane Madera 2008-06-19 14:13\nGaur betetzen da sozialistek Arrasateko gainerako alderdi politikoei zentsura mozioaren gainean erantzuna emateko finkatutako 10 eguneko epea, eta sozialistek ez dute lortu mozio hori aurkezteko beharrezkoa duten gehiengoa, bestela esanda, beharrezkoak dituen 11 botoak.\nPrentsa oharra bidali dute sozialistek jakinarazteko bihar (egubakoitza) prentsaurrekoa egingo dutela Donostian, eurek esan duten moduan, zentsura mozioaren aurrean EAJk, EAk eta EBk emandako ezezko erantzunak baloratzeko.\nIñaki Arriolak, Gipuzkoako sozialisten idazkari orokorrak egingo du balorazioa. Hori horrela, gu Paco Gartziarekin, Arrasateko sozialisten bozeramailearekin jarri gara harremanetan, azken ordukoa gure entzuleei helarazi guran. Baina Arrasateko zinegotziak adierazi du ez duela batere azalpenik emango bere alderdiko idazkari orokorrak berba egin arte. Beraz, bihar arte itxaron beharko dugu.\nGogoan izango duzuen moduan, joan den ekainaren 9an aurkeztu zuten sozialistek zentsura mozio proposamena. Besteak beste, proposamen horretan diote alkatea ez dela "duina betetzen duen kargua betetzeko", Isaias Carrasco hil zuteneko egun horietan "erakutsitako koldarkeria eta pasibotasunarengatik (…)". Eta gaineratzen dute "politika indarkeriarekiko bateraezina" dela. Horregatik instituzio kargu batean dagoenak jarduera terrorista gaitzesteari uko egiten badio ez du merezi hori betetzea, dio zentsura mozioak.\nHorregatik guztiarengatik, sozialistek diote "Arrasatek merezi" duela "gobernu demokratiko bat, udal gobernu dezentea" eta "sentibera", eta zentzu horretan Paco Gartzia Raya (EAE eta gero boto gehien dituen zerrendako burua) aurkezten dutela alkate izateko, "udal hau zuzendu dezan Demokraziaren baloreekiko errespetuarekin, tartean bizitzarako eta terrorismoa gaitzesteko eskubideak errespetatuz".\nHorixe, labur esanda, sozialisten proposamena, esandako moduan, gainerako alderdiek, PPk izan ezik onartu ez dutena.


Ezpalak 2011. Eibarko emanaldiaren kronika — dantzan.eus\nHemen zaude: Hasiera › Komunitatea › Ezpalak jaialdia › Ezpalak 2011. Eibarko emanaldiaren kronika\nMarka da gero eguraldiaren kontura beti zerbait esateko izatea. Coliseo antzoki barruan beti dago eguraldi bera, baina guri kalea gustatzen zaigu, eta ahal dela, plazan saiatzen gara Ezpalak jaialdia egiten. 2011ko maiatzaren 28an eguraldi ederra, eguzkitsua izan genuen Eibarren. Hain eguzkitsua, ia kiskali ginela Untzaga plazan. Eta beste behi, futbolaren aitzakian, ezin izan genituen gauzak guk nahi moduan antolatu, eta jaialdia plazaz aldatu beharra izan genuen, eta Udaletxe aurreko plazan dantzatu genituen jotak, porruak, arin-arinak, fandangoak, bourreak eta tarantellak. Bai disfrutatu ere!\nOhi bezala, kalejiran egin genuen Urkizutik Untzagarako bidea. Txistulariak eta trikitilariak aurretik, eta dantzariak atzetik.\nBehin Untzaga plazan, herriko taldeak, Kezkak egin ireki zuen jaialdia. Josu eta Irati fandangoan hasi...\neta konturatu orduko plaza dantzariz beteta zegoen, dantza soltean egiteko gogotsu. Kezka dantza taldeko eta dantza eskolako ikasleak ziren.\nOndoren Ezpalak jaialdirako etorritako lehen taldeetako baten txanda izan zen. Zaragozatik etorritako Xinglar taldearena. Aragoiko jota neurtu eta estilizatuak aletu zituzten, dotore eta lerden.\nItaliatik, Calabriatik, Rareca Antica taldekoek tarantella ekarri zuten Untzaga plazara. Doinu bizi eta alaiak, eta giro berora ohituta daudela frogatuz, bizi-bizi dantzatu zuten.\nEuskal joten erakusgarri, Galdakaoko Andra Mari dantzari taldea izan genuen. Bikoteka eta laukoteka, jota eta porrua, lehenengoa eta bigarrena, ezaguna zaien indar, grazia eta zorroztasunez dantzatu zituzten.\nTransilvaniatik bi bikote dantzari eta sokazko musikari taldeak, Errumanian bizi diren ijito hungariarren dantzak egin zituzten. Batzuk ijitoen tankeran jantzita eta besteak hungaroen tankeran jantzita.\nAsturiasko Vezos Astures taldeak, jotetan "a lo pesado" dantzatzea zer den garbi erakutsi zuten, indarrez markatuz jotetako urrats desberdinak.\nEzpalak jaialdiko talde gonbidatuen ekitaldia La Bourre Gannatoise taldeak osatu zuen. Dantzari gazte eta musikari bikainez osatutako taldeak Gannat inguruko zenbait bourre aletu zituen, eta bikoteko dantza soltearen dituen loturak agerian geratu ziren.\nBehin joten erakustaldia bukatuta, jotekin eta bestelako dantzekin gozatzeko txanda iritsi zen, bai dantzari eta bai ikusleentzat irekitako dantzaldietan. Jainaga eta Narbaizarekin lehenengo, eta Arrabots taldearekin ondoren, plaza erromeria nagusitu zen eta festak iluntzerarte iraun zuen.\nArgazkiak: Iñaki Zugasti, Jon Iraola eta Felipe Loyola.\nEzpalak 2011 bikoteko dantza soltea [argazkiak]


Biriketako gaixotasun buxatzaile kronikoa sendatzea ezinezkoa bada ere, badira tratamenduak pazientearen bizi-kalitatea hobetzeko eta, batez ere, gaitza prebenitzeko. Denetan egokiena, erretzeari uztea\nK gaixotasun kronikoaren bereizgarri nagusia, airea bronkioetan barrena igarotzeko geroz eta zailtasun larriagoa izatea da. Arnasketa-fluxua moteltzearen ondorioz, gaixoak itolarria (arnasestu edo disnea) sentitzen du ibiltzean, esfortzu zein ariketa fisikoa egitean edo hotzeria zein biriketako infekzioa nozitzean. Gaitz honen hastapeneko sintomak ezagunak dira: eztula, goizean karkaxak eta arnasa hartzeko zailtasuna. Bronkitis kronikoa edo birikako enfisema ditu agerpen ohikoenak eta tabakoa, berriz, errudun behinena. Aresti eginiko azterketek egiaztatu dutenez, diagnostiko hori duten gaixoen %90 erretzaile dira edo izan dira.\nBGBK-ren kausa nagusia tabakoa erretzea bada ere, toki itxietan, biomasaren (egur eta ikatzaren) errekuntzako ke aurrean egotea, suspentsioan hauts partikula ugari dagoen giroko lantokian aritzea (granja batzuetan gertatzen den bezala) edo kutsadura atmosferikoa dira gaitza pairatzen dutenen arrazoietako batzuk. Kausa horiei beste bat erantsi behar zaio, alfa-1-antitripsina (DAAT) entzimaren defizita nozitzea: odol analisi soil batez detekta daitekeelarik, herentziaz hartzen den trastorno genetiko horrek biriketako ehunaren endekapena eragiten du. Hala eta guztiz, defizit hori zehazki diagnostikatu arte zazpi urte ere igaro ohi dira.\nBGBK bizitzako bost edo seigarren hamarkadan hasten da agertzen baina geroz eta goizago agertzen da (zenbaitetan, 40 urteko pazienteengan ere). Gaitza pairatzen duen pazienteak, maiz, hastapenetako sintomei -oizeko espektorazioari, batik bat-ez die ematen garrantzirik eta zahartze prozesu naturalari dagozkion ajeak direla argudiatzen da. Nahaste hori dela medio, sendagileari ez zaio kontsulta egiten eta, espezialistarengana jotzen denean, gutxi-gutxitan joaten da gaixoa eztula edo karkaxengatik; alderantziz, disnea da alarma piztu ohi duena.\nDiagnostikoaren lehen urratsa espirometria da, lehen mailako arretako zeinahi zentrotan egin daitekeen proba soila, alegia. Horren bitartez bronkioen buxadura-maila neurtu eta gaitzaren maila sailkatu egin daiteke: arin, motel edo larria.\nIBERPOC erakundeak Espainian gaixotasun horrek emaniko datuez eginiko azterlan batean, populazio osoaren %9k nozitzen du BGBK baina bostetik bati bakarrik egin zaio diagnostikoa eta, kasu guztien erdiari bakarrik egin zaio diagnostikoa aurreko faseetan, azterketaren arabera. Emakumeetan baino gizasemeetan askoz ere maizago agertzen da patologia (pazienteen %87). Sexu bien arteko alde izugarri horren azalpena erraza da: emakumea aresti hasi da tabakoa erretzen eta, bestetik, gaixotasuna pertsona adinean aurrera doala agertzen da, latentzia-aldi baten ostean. Baina, tabakoarekiko, emakumearen azturak aldatu direnez, eragina nozituko duten emakumeen kopurua handituko dela aurreikusten da.\nDatuon gordinak diagnostiko goiztiarra egiteko premia are eta larriago bihurtzen du, pronostikoa hobetzeko eta tratamenduari lehenbailehen ekiteko. Alderdi horiek direla eta, espezialistek bi borroka-fronte planteatzen dituzte, hara:\nAlde batetik, gutxieneko esfortzua egitean arnas hartzeko geroz eta zailtasun handiagoa duten 40 urtetik gorako pertsonek, erretzaile badira edo izan badira, familiako medikuarengana jo dezaten aholkatzen dute, horien sintomak BGBK gaitzaren diagnostikoarekin bat datozen berresteko. Espainiako Neumologia eta Kirurgia Torazikoko Elkarteak (SEPAR, espainieraz), SEMERGEN eta Lehen Mailako Arretako Arnasketa-Elkarteak batera eginiko adostasunezko agiriaren arabera, hori bakarrik aski izan liteke, osasun-arretaren lehen mailetan gaixotasunaren detekzioa eta gaixoaren maneiua hobetzeko.\nBigarrena, biziki konplexuagoa, DAAT nozitzen duten pertsonak identifikatzean datza. Espezialistek, neumologoek bereziki, genetikari dagokion aholku horrek duen garrantzia azpimarratzen dute defizitaren transmisioa mugatzeko edo famili talde berean balizko kasuak atzemateko.\nErrezteari uztea, estrategiarik egokiena\nBGBK agertarazi duten kausak identifikaturik, tabakoa uztea, biomasari darion kez beteriko giroak edo gehiegizko kutsadura atmosferikoa duten tokietan ez izatea dira prebentziozko estrategia hoberenak (bakarrak ez esatearren). Printzipio hori bera nagusi da gaixotasuna agertu denean ere. Erretzeari uztea, gaitza arintzen duten botikak eta, azken finean, oxigenoa hartzea, itxaropenak eta pazientearen bizi-kalitatea hobetzeko aukera bakarrak dira.\nTabakoa uztea ezinbestekoa den arren, maiz neurri hori bakarrik hartzea ez da nahiko izaten: horrelakoetan, gaixotasunak aurrera egin ez dezan, gaitzen sintomak arinduko dituzten botiketara jo behar da. Fase egonkorretan ohikoena bronkioak dilatatzen dituzten produktuak hartzea da: botika horiek, une jakin batean disnea sentsazioa arintzeko, eskatu ahala administratzen dira edo, bestela, bestelako jarraibideen arabera preskribatzen ditu espezialistak, bronkioen buxadura arintzeko xedez.\nBGBK gaitzak okerrera bat-batean egiten duenean kortikoideen inhalatzera jotzen da. Antibiotikoak hartuko ditu pazienteak baldin eta bakterio bidezko infekzioa hauteman bada, eztula maizago, zornedun karkaxak eta arnas hartzeko zailtasunak handiagoak dira horren sintoma klasikoak. Fase aurreratuetan ahozko kortikoideak ere hartzen dira. Disnea eta esfortzuaren aurreko tolerantzia hobetzen badituzte ere, teofilina eta aminofilina baliatzea auzitan jarri da egun, kontrako efektuak agertzeko arrisku bizia duelako horrek.\nGaixotasunaren atzeneko faseetan baliteke pazienteak oxigeno-ekarpen handiagoaren premia izatea. Horrelako kasuetan, etxean bertan oxigenoterapia hartzea aholkatzen da. Aspaldi honetan teknologiak sekulako aurrerapena egin duen arren, pazienteak oxigeno-bonbona bat erantsita bizi behar izatea da ohikoena (egunean 16 -19 orduz).\nMutur-muturreko kasuetan birikaren transplantea egitea deliberatzen dute espezialistek, baina bizia arriskuan jartzen duen aukera hori paziente gaztei bakarrik uzten zaie.\nArnasketaren errehabilitazioa (gaixotasuneko fase denetan aplika daiteken teknika izaki), arnaste funtzioa hobetzeko teknika baliagarria da. Gaixotasuneko fase arinetan errehabilitazio programa soila da: aski da bizi-ohiturez aldatu, tabakoa utzi, ariketa egin eta arnaste-fisioterapia egitea. Fase ertain eta larrian, errehabilitazioa areagotu egiten da, fisioterapia eta muskuluen entrenamendua eginez. Eskatzen den ahalegina aldatu egiten da pazientearen eta larritasunaren arabera baina, oro har, hiru hilabetetik gora luzatzen da programa.\nArnasketa-errehabilitazioak biriketako funtzioa hobetzen ez duen arren eta osasun-baliabide gutxiago erabilarazten duenik frogatu ez bada ere, disnea sentsazioa arindu, eguneroko bizitzako esfortzu-gaitasuna handitu eta gaixotasuneko zeinahi fasetan pazientearen bizi-kalitatea hobetzen du.\nHorrelako tratamendua -orberaren etxean edo ospitalean- lehen mailako arreta-zerbitzuen artean Andaluziak bakarrik eskaintzen du, berariaz, Katalunian, berriz, hainbat artapen areatarako (neurologia, traumatologia, neumologia eta pelbis-barrenerako) errehabilitazio plan bateratua taxutu da.\nNola prebenitu BGBK?\nLaneko ingurumenean, hautsa dagoen giroetan ez izatea.\nAirearen kutsaduratik alde egitea\nAriketa fisikoa egitea: egunean ordu erdiz bizikletan edo oinez ibiltzea.\nAlfa-1 antitripsinaren defizitaren testa egitea, tratamendu goiztiarra ezartzeko, bidezko bada\nBGBK prebenitzeko hamar arrazoi\nMunduan, BGBK gaitzak hiru milioi pertzona hiltzen ditu urtean\nEspainian urtean 18.000 pertsona hiltzen ditu\nAurreikus daitekeen heriotza-kausa behinena da\n2000 urtetik hona laugarren heriotza-kausa da\n2020 urtean hirugarren heriotza-kausa izango da; beraren aurretik gaitz kardiobaskularrak eta minbizia bakarrik egongo dira\nOsasunaren Mundu Erakundearen iritziz, 2020 urtetik aurrera heriotzen %27 eragingo du gaitz honek\nEspainian 3.000 milioi euroko osasun-gastua eginarazten du urtero\nBGBK nozitzen duten bost lagunetik bati ez zaio diagnostikoa egin\nGaitz honengatiko emakumeen hilkortasuna bikoiztu egin da 20 urte honetan\nLehen mailako arretako kontsultara doazen BGBK-ren pazienteen erdiak diagnostikoa egin denetik 10 urtera hiltzen dira.\nIturriak: SEPAR eta BGBK-ren gaineko Adostasun Espainiarra Lehen Mailako Arretan


SWEET MAGNOLIAS 2. DENBORALDIA KALERATZEKO DATA 2021EKO IRAILERAKO IRAGARRIKO DA - TELEBISTA SAIOAK\nSweet Magnolias 2. denboraldia kaleratzeko data 2021eko irailerako iragarriko da\nSweet Magnolias azken garaiko drama erromantiko estatubatuar ospetsua da. Sherryl Woods-en Sweet Magnolias eleberrian oinarrituta,\nSweet Magnolias azken garaiko drama erromantiko estatubatuar ospetsua da. Sherryl Woods-en Sweet Magnolias eleberrian oinarrituta, serie hau Netflix-en estreinatu zen 2020ko maiatzaren 19an, eta laster bere 2. denboraldiari ongietorria emateko prest dago. Argumentua Hego Carolinako hiru lagun onenen bizitzaren inguruan kokatzen da: Maddie Townsend, Dana Sue Sullivan eta Helen Decatur. Maitasunaren, karreraren eta familiaren konplexutasuna artzain, neska hauek txikitatik lagunik onenak dira.\nDatorren denboraldian irrikaz itxaroten da ondoan dagoen atean eta Sweet Magnolias-ek eskaintzen duen gai on bat. Horrekin batera, hainbat zurrumurru eta espekulazio egiten ari dira Sweet Magnolias filmaren aktore eta istorioetan eta irrikaz itxarondako estreinaldian.\nantzinako greziako filmak netflix-en\nEspero zen Aktoreak eta Pertsonaiak\nSweet Magnolias aktoreen antzezpenak gutxi gorabehera berdin jarraituko duela espero da:\nJoanna Garcia Swisher Maddie bezala\nBrooke Elliot Dana Sue bezala\nHeather Headley Helen gisa\nLogan Allen Kyle bezala\nChris Klein Bill gisa\nJustin Bruening Cal\nCarson Rowland Tyler gisa\nJamie Lynn Spears Noreen gisa\nBigarren denboraldian, gainera, alkatearen alaba Nelliek Simone Lockhartek, Danaren senarrak Ronniek, Brandon Quinnek antzeztutakoak, eta Helenen mutil-lagun ohiak Michael Shenefelt-ek antzeztutakoak bezalako pertsonaiak ikusiko dira. Alardeari eskainitako elkarrizketan, Andersonek pertsonaia berri batzuen etorrera eta zahar batzuen itzulera iradoki du.\nZaleak hauek nor izan daitezkeen asmatzen geratzen dira, beraz, 2. denboraldiko filmaketa dagoeneko amaituta dago eta laster aireratzeko prest dago. Bigarren denboraldia itsaslabar baten gainean uzten denez, pertsonaien etorrera edo irteera eta harremanetan aldaketak egon daitezkeela espero da.\n1. denboraldia auto istripu handi batekin amaitu zen, eta jarraitzaileak zer gertatuko den galdetzen geratzen dira, eta 2. denboraldia misterio horren erantzunekin dator. Kyle-rekin autoan nor zegoen erori zeneko galdera bigarren denboraldian agerian geratuko da. Joanna Swisher-ek emakumeen adiskidetasunaren errealitatearen irudikapena eta hurrengo denboraldian bizitzako konplexutasunak zeharkatzearekin batera partekatzen dituzten dinamikak adierazi zituen. .\nShowrunner Anderson-ek ere ikusleek buruan dituzten galdera guztiei erantzutea eman zuen, hala nola Issac-en gurasoak eta Maddie eta Coach Cal-en dinamika. 1. denboraldiaren amaiera emozional eta misteriotsuarekin, 2. denboraldiko istorioaren inguruan hainbat espekulazio biltzen dira.\nSweet Magnolias 2. denboraldiaren trailerra oraindik ez da atera; hala ere, iturrien arabera, seriea laster estreinatuko da, eta iragarkiak 2021eko irailean emango dira. Elkarrizketa batzuek 2. denboraldian zenbait aurrerapen eman zituzten Sweet Magnolias aktore eta showrunnerrek. Nahiz eta Netflix-ek oraindik ez duen atalaren informazioa kaleratu, 2. denboraldiko filmak bildutako filmak itxaropena eman die laster serie estreinakoz. Trailerra eta seriea Netflix-en soilik ikus daitezke iragarki ofiziala egin ondoren.\nbiharko denboraldiko kondairak 4. kaleratze data\nnoiz egiten du karta etxearen denboraldi berria\noutlander denboraldiko 6 data\ninstitutuko musika konpositorea


11:00 DIANA, herriko auzo ezberdinetatik zehar, Laudioko Gaiteroen eskutik. Ondoren kalejira\n11:00 Lamuza Frontoian, ESKUZ BINAKO PROFESIONALEN partida eta AFIZIONATUEN\nESKUZ BINAKO XIV. SAN ROKE TXAPELKETAKO FINALA, Herriaren Pilotazale Elkarteak\nantolatuta. Euria ari badu, Areta Frontoian.\n11:00 HASIBERRIENTZAKO ENTZIERROA.\n11:00 Herriko Plazan, PINTXO GARGANTUA gure txikientzako, 14:00ak arte.\n12:30 Entzierro eta Bigantzak (Soilik 16 urtez gorakoak).\n13:00 ANIMAZIOA, Laudioko Gaiteroen eskutik.\n13:30 Elizako portikupean, XXVII. XXXI. TXISTULARIEN ALARDEA, Ekin Joleak Taldeak\n14:30 Txoznen barrutian,\nBAZKARIA BERTSOLARIEKIN, eta Segidan IRRINTZI TXAPELKETA, Laudioko Txozna\n16:00 Aldai Plazan, 3 X 3 HELDUEN SASKIBALOI TXAPELKETA, Basastoak taldeak\n16:00 Lamuza parkeko bolatokian, ARABAKO BOLO TXAPELKETA, Arabako Bolo Kirol\n16:00 Lamuza parkeko bolatokian, XXV. BOLO TXAPELKETA, Ellakuri Hiru Ohol klubak\n16:30 Lamuza parkeko bolatokian, XVIII. SAN ROKE KALBA TXAPELKETA, Laudioar\nKalba Kirol Elkarteak antolatuta.\n16:30 Lamuza parkeko bolatokian, PASABOLO TXAPELKETA, Laudio Pasabolo Elkarteak\n18:00 Lamuza parkeko Pergolan, UMEENTZAKO EMANALDIA, KORRI eta XALTO\npailazoen esku, Kirikiño Aisi Taldeak antolatua.\n18:00 Aldai Plazatik, KALEJIRA, FTF STREET BANDen eskutik (Laudio), Itzelak taldeak antolatuta.\n18:00 Herriko Plazan, , gure txikientzako PINTXO GARGANTUA, 20:00ak arte.\n18:30 Zezen Plazan, VII. LAUDIO URREZKO KAPOTEA NAZIOARTEKO ZEKORKETA\nLEHIAKETA, TRAJE DIRSTIRATSUZ, BAINA PIKATZAILE BARIK, Leongo Valdeyan de\nSanta Maria del Rio ganadutegi kreditutatutako 4 txekor. Nobilleroak aparteko egitarauan.\nAntolatzailea Club Taurino Mazzantini.\n20:00 BATUKADA, herriko kaleetatik, Laudioko Txozna Batzordeak antolatuta.\n20:00 Laudioko kale ezberdinetatik, MUSIKA ANIMAZIOA, TXALOGORRI fanfarrearen esku,\nResa Loteria Etxeak babestuta.\n20:00 Ohiturari jarraituz, odoloste klasikoak jango dira.\n21:30 Herriko Plazan, BERBENA, HOR KON PON Band Orkestraren kargu, gaueko 23:00ak\n22:30 Herriko Plazan, ANIMAZIOA, koreografia, soka eta areto-dantzekin, Veronica eta Sergio\ndantza irakasleen languntzarekin, eta tango eta dantza latinoen ERAKUSTALDIA, Bai-sa-lak\n23:00 Zumalakarregiko Rockodromoan, KONTZERTUA: THE CHERRY BOPPERS\n24:00 Herriko Plazan, BERBENAren jarraipena, HOR KON PON Band Orkestraren kargu,\ngoizaldeko 02:30ak arte.\n00:30 Txoznen barrutian, DISKJOCKEJA, Laudioko Txozna Batzordeak antolatuta, 04:00ak arte.\n01:00 Zumalakarregin, DISKOTEKA MUGIKORRA , diska-jartzaile eta animatzailearekin,\n01:00 Alberto Acero Plazatik, Kalejira TURUTARRA fanfarreak alaituta, Akerbeltz taldeak\n01:30 Gudarien Plazan, Panakarta lehiaketako SARIEN BANAKETA, Akerbeltz taldeak\n01:45 Gudarien Plazatik hasita, Kalejiraren jarraipena TURUTARRAK fanfarrearekin.\n02:30 Hainbat kaltetik, GALTZONTZILO eta KULERO LASTERKETA, Akerbeltz antolatzaile\nLaudioko jaien bigarren zatia hastear dago\nTxabi Alvarado Bañares 2010-08-24 21:29 Laudio\nLaudioko jaien bigarren zatia hastear dago. Bihartik aurrera, herrira bertaratzen diren guztiek beste bost jai egunez gozatu ahal izango dute, aste bateko geldialdiaren ostean.\nFrontenis txapelketa herrikoia antolatu du Laudioko Gazte Asanbladak\nIzar Mendiguren Cosgaya 2010-08-22 16:02\nLaudioko Gazte Asanbladak I. Frontenis txapelketa herrikoia prestatu du astelehen eta astearterako. Bidalitako oharrean adierazi dutenez, partiduak hogei eta bi tantora edo 30 minutura jokatuko dira. Bikote bakoitzeko 5 euroko prezioa ezarri dute horretarako "sariak eta materiala erosteko erabiliko dira". Partidak goizeko 9:00-14:00 arte eta 15:30 eta 20:00 bitartean izango dira, haatik puntualtasuna eskatu diete parte hartu edo ikustera hurbiltzeko asmoa duten herritarrei. Gaineratu dutenez, "txapelketa herrikoia da, eta soilik ondo pasatzeko antolatu dugu".\nErantzunak: 1 (Igor)\nUdalak Lamuza parkea mantentzeko eta berriztatzeko plana abian jarri du\nTxabi Alvarado Bañares 2010-08-21 17:27 Laudio\nArabako Foru Aldundiak Lamuza Parkearen mantentzea eta berritzea burutzeko planarekin aurrera jarraitzeko eskatu dio Laudioko Udalari. Foru Aldundiak azpimarratu duenez, parke hau, herriko inguru ezberdinen arteko loturagune moduan funtzionatzeaz gain, Arabako bigarren monumentu-gune garrantzitsuena ere bada. Horrek, kontserbatzea eta hobetzea beharrezkoagoa bihurtzen du.\nARGAZKI GALERIA: Untxi eta patata tortillako lehiaketa gastronomikoa\nIzar Mendiguren Cosgaya 2010-08-21 13:41\nSan Roke jaien etenaldian, ekitaldiek ez dute etenik. Horren adierazle da Zumalakarregi etorbidean goizean goizetik egin den lehiaketa gastronomikoa. Eguraldia lagun, 155 untxi eta tortilla aurkeztu dituzte.\nArgazkiak: Izar Mendiguren\nData: 2010eko abuztuak 21.-\nErantzunak: 1 (mesoamerika)\nANTZERKIA: “Trapu zaharrak” taldearen “Camping renove” lana\nLamuza parkeko pergolan Laudio\nANTZERKIA: “Chacovachi” lana\nANTZERKIA: "Lolo Brusca" talde argentinarraren "Speerman" obra\nSnow Txapelketa Laudiers taldearen eskutik\nLamuza parkean Laudio\nGoizeko 10etatik gaueko 21etara.\nZinema Lamuza Parkean\nLEHIAKETA GASTRONOMIKOAren XXXIII. edizioa\nZumalakarregi etorbidea Laudio\n9:00etatik aurrera: Tortilla eta Untxi lehiaketaren XXXIII. edizioa, Rakatapla Jolas Kultur eta Gastronomi elkarteak antolatuta.\nSAN BARTOLOME JAIAK: egitaraua\nSan Martin auzoa Laudio\n9:30etan Kalejirak LANKAIETAKO LAGUNAK txistu taldearen eskutik.\n10:30etan DIANA Trikitrixa eskolarekin\n10:30etan PROZESIOA kanposantutik San Bartolome baselizaraino eta LORE ESKAINTZA\n11:00etan MEZA San Bartolome Baselizan\nSAN BARTOLOME JAIAK; egitaraua\n10:00etan Kalejirak, gaztetxoentzako puzgarriak, 2. KROSS herritarra eta BEISBOL lehiaketa.\n11:00etan KOTXE KLASIKOEN TOPAKETA\n11:00etan MOZORRO LEHIAKETA\n12:00etan SARI BANAKETA\n14:00etan San Martin auzoan HERRITARRENTZAKO BAZKARI ERRALDOIA\n16:30etan APARRA BARRA BARRA jai handia\n17:00etan HERRI KIROLAK Arriskuzubi Herri Kirol taldeak antolatuta\n17:30etan PUZGARRIAK etxeko txikienentzako. Segituan, BEISBOL partida handia\n21:00etan ERROMERIA “Nueva Presion” taldearekin\n23:00etan ZEZEN MEKANIKOA, DJ animazioaz eta JAIEN AMAIERA SUZIRIA\nABUZTUAK 21, zapatua\n10:00etan TXUPINAZOA eta kalejirak.\n10:30etan TORTILLA Lehiaketa eta TOMATE eta MAHATS DASTATZEA\n10:30etan ZALDI GAINEKO IBILALDIA eta BEISBOLeko TUNEL txapelketa\n11:00etan MARRAZKI LEHIAKETA\n12:00etan MARRAZKI LEHIAKETAko SARI BANAKETA\n16:00etan HAURRENTZAKO JOLASAK\n17:00etan HAURRENTZAKO ANIMAZIOA eta LUNTXA\n18:00etan HARRI NARRASKETA\n20:00etan Egundoko ODOLOSTE JANA\n22:00etan BERBENA “DANTZA ALAI” taldearen eskutik, 02:30ak arte.\nSan Bartolome jaiak asteburu honetan Laudion.\nGartzen Garaio Atxurra 2010-08-20 16:01 Laudio\nAurten Laudioko San Roke jaiei lekua hartu eta txoko polita egin dute San Bartolomeko auzokideek egutegian. Zapatuan hasita ekitaldi askoz gozatzeko aukera izango dute bertaratutakoek.\nHauxe da egunez egun San Martin auzoan antolatutako jai egitaraua:\nIñaki Moscoso: "Laudion lotan zegoen irudimena esnatzen ari da"\nTxabi Alvarado Bañares 2010-08-19 12:06 Laudio\nMadeInLaudio Laudioko herriko jaietarako pentsatutako ekimena da, jada herrian mitikoa den Pirulo Txou musika ikuskizunaren egileek bultzatutako proiektu berria. Jaietan herritarren parte-hartzea areagotu dadin pentsatua, 12 kolektibo eta 60 pertsonen ikus entzunezko lanak bilduko ditu hurrengo abuztuaren 25an, Berakatz Egunean. Iñaki Moscosok, MadeInLaudioren antolatzaileetako batek, ekimenaren nondik norakoak azaldu dizkigu.\nARGAZKI GALERIA: Laudioko Jaiak\ngoretti 2010-08-18 13:37 Laudio\nAbuztuaren 15eko txupinazoak hasiera eman die Laudioko jaiei. Egitarau arrakastatsua eta jai giroa izan dira lehenengo hiru egun hauetako protagonista. Hona hemen argazki batzuk.\nArgazkiak: Josu Garaio, Goretti Eskalza.\nData: 2010eko abuztuak 15, 16, 17.\nArgazkiak ikusteko klikatu http://www.flickr.com/photos/aiaraldea/sets/72157624627153549/show/\nAntzerki arratsaldeak eta zine gauak datozen egunetarako\nIrati Mendiguren Cosgaya 2010-08-17 14:47\nLaudioko jaiak aurrera doaz, eta lehen txandari agur egingo diote gaua bukatzen denean. Hala ere, abuztuaren 25era bitarte bada zer egin eta zer ikusirik Laudion. Hamaika ekitaldiren artean, antzerkia eta zinea.\nEuskarazko antzerkiak 'nahi baino gutxiago'\nEgitarauari so egin eta gaztelera da nagusi. Aiaraldeako 'euskaldunok nahiko genukeena baino gutxiago' dira aurten ere ikuskizunak. Dena den, arte dramatikoa atsegin duenak egunez egun izango du ekitaldi bat edo bestez gozatzeko aukera.\nLaudioko igerilekuetako tabernan lapurreta egin dute\nIzar Mendiguren Cosgaya 2010-08-16 12:10\nLaudioko igerilekuetako tabernan lapurrak sartu dira. Langileek adierazi dutenez ez da gauzak kendu dizkieten aurreneko aldia: "aurreko asteetan estrella Dam-en eserleku berde eta gorriak ostu zizkiguten". Gertaerarik larriena baina, astelehen gauean gertatu zela ohartarazi dute: igerilekutako taberna barrura sartu eta edari, izozki eta tabakoa ostu zuten ezezagunek. Lapurreta nork edo nortzuk egin duten ez badakite ere, gau ezberdinetan 16 urte inguruko 3 gazte ikusi dituztela azaldu dute .\n‹‹ Aurrekoak 1 2 3 4 ... 301 302 303 304 305 306 307 308 ... 316 317 318 319 Hurrengoak ››\nAsteazkena 22 Min: 6\nOsteguna 23 Min: 11\nMendebaldeko Sahara: 1975etik erresistentzian dagoen herria\n[IRITZIA] Nondik eta norantza?\nHerri bideetan kamioi eta bizikleten garraioa arintzeko hautua egin du Elkarrekin Podemosek\nErronka bertikala eta kultur ...\nAntzokiaren erredakzioko bigarren helegitea ...\nUdalaren berregituraketa proposatu du ...


"Festa zaratatsuen aldekoa naiz" - Irutxuloko Hitza : Irutxuloko Hitza\nKattalin Miner, idazlea.\nBaietz esan nahiko nuke, baina egun hauetan ikusten ditudan berriekin gero eta garbiago dut denak bertan behera geratu daitezkeela. Egoera honi zerbait ona ateratzekotan, esango nuke dugun jaien eredua birpentsatzeko aukera ona izan daitekeela. Jarduera asko inertziaz egiten ditugu, horrela izan direlako beti, eta datorren urtean festak lehengo normaltasunez egiten badira aurten gailenduko diren jarduerei duten garrantzia ematea espero dut, eskaintza kulturala edo beste modu batera antolatu beharra esaterako.\nPorrontxoak direla esan behar dut, Egian bizi bainaiz. Eta Donostian bizi aurretik ere asko gustatzen zitzaizkidan: beti etortzen ginen.\nMusika. Zuzenean, txarangan, txoznetan eta tabernetan, gauez edo egunez. Formatu guztietako musika ezinbestekoa dela uste dut, festa zaratatsuen aldekoa bainaiz, nahiz eta askotan lo egiten ez utzi. Musikak ematen die jaiei berezitasuna.


"nahiz" lokailudunak [Sareko Euskal Gramatika]\nnahiz lokailua duten adizki jokatugabeko kontzesio perpausetan -tu partizipioa erabiltzea da ohikoena. Nagusiki mendebaldean erabiltzen dira egitura horiek, baina ekialdean ere badira zenbait adibide. Hauek dira nahiz lokailuaz sor daitezkeen kontzesio egiturak:\nnahiz eta… aditz jokatugabea (partizipioa, aditz erroa, aditz izena + -n)\nNahiz eta ausarta izan, Jonek ez zuen zubitik jauzi egin. (partizipioa)\nNahiz gal, jolastuko dugu partida. (aditz erroa)\nNahiz amak etortzea debekatu zion, ihes egin zuen etxetik. (aditz izena + -n)\nItsas erdirantz urteten den nasa handi bat egin dabe, eta hantxe ederto egon ohi dira ontziak barruko aldetik, nahiz eta eguraldi txarra egin. (Hau mundu arrano hau, "Batxi")\nZortzi urtez bere ahal guziak egin zituen, nahiz eta orduko jakintsunetarik eta erresuma guzietako buruzagietarik zerbeit ardietsi beren xede handiaren betetzeko. (Mintzaira, aurpegia, gizon, Hiriart-Urruty, Jean)\nIruditzen zitzaion hizkuntza hartako hitz ugari ezagun zituela, nahiz eta ahoskera Eskualdean baino aberats eta enfatikoagoa izan. (Eraztunen Jauna III, Tolkien J.R.R. / Agustin Otsoa)\nEta hainbeste ekin nuen, azkenean, nahiz eta pistolari bezala isilgailua ipini, Dabidek egiaz tiro egin baitzidan “Bai, gezurra esan dizut. (Jeans-ak hozkailuan, Zubizarreta, P.)\nnahiz lokailua perpausaren hasieran joan ohi da, atzetik eta juntagailua duela. Hala ere, adizki jokatugabearekin, mendeko perpausa ezezkoa denean bi hurrenkera erabiltzen dira:\nnahiz eta... + ez + aditz partizipioa:\nAhizpak dira, nahiz eta aurpegiz elkarren antzik ez eduki.\nnahiz eta… + aditz partizipioa + ez:\nAhizpak dira, nahiz eta aurpegiz elkarren antzik eduki ez.\nPerpaus hasieran doala, nahiz lokailuak kontzesio balioa ematen dio perpausari eta aditzari lotuta joan behar ez duenez, gerta liteke elipsia ematea.\nNahiz pobrea, zoriontsu zen Jon.\nBestalde, nahiz lokailua daramaten kontzesio-egituretan oso ohikoa da kontzesio-gailuak pilatzea, aurkaritza lokailu bat gehituz perpaus nagusian, kontzesio perpausaren aurkaritza-balioa indartzeko.\nNahiz eta eguraldia ilundu, hala ere, joango gara mendira.\nNahiz eta irakasleak ezetz esan arren, ikasleek gelara sartu zuten txakurra.\nHalere ihiziko tuttut eta atabal, ahalak oro egin dituzte Larresoarrek, nahiz adi arazi. (Zezenak errepublikan, Hiriart-Urruty, Jean)\nAzkonaren indar latzak, hezur eta kirioak zulatzean eta urratzean, nahiz eta bizia ez apurtu, hala ere, zorabioa eta lurreratze leuna daragi eta lurrean bertan adimenaren asaldura eta inoiz halako zutitu nahi lanbroa. (Gauzen izaeraz, Lukrezio /Amuriza, X.)\nHorri lotuta, bada kontzesio baliorik ez duen nahiz eta…-tu molde bat ere, hain zuzen ere, modu balioa duena. nahizik formarekin ere badira halakoak, nahi izan aditzaren jatorrizko esanahian.\nEz zion ezer esan, ez nahiz eta haserrarazi.\nEuskara Institutua, EHU, ""nahiz" lokailudunak", Sareko Euskal Gramatika (SEG), www.ehu.eus/seg


EAJ-PNV: Posta bidezko boto arrunta - 2020ko Eusko Legebiltzarrerako Hauteskundeak\nPosta bidezko boto arrunta\nHAUTESKUNDE AGIRIAK HAUTESLEARI BIDALTZEA\nHAUTESKUNDE AGIRIAK JASOTZEA\nHAUTESLEAK BOTOA DUEN GUTUNAZALA BIDALTZEA\nBotoa emateko modalitate hau hautesle izateko baldintzak betetzen dituzten pertsona guztiek erabil dezakete, bozketa egunean, hau da, uztailaren 12an, botoa ematea dagokien herrian ez, baina Espainiar Estatu barruan egongo direla aurreikusten badute.\n2020ko maiatzaren 19tik uztailaren 2ra bitartean\nProzedurari hasiera emateko ziurtagiria Hautesle Errolda Bulegoaren Probintzia Ordezkaritzan eskatu behar da. Eskaera hau, edozein Posta bulegotan egin daiteke.\nKontuan hartu behar da esandako eskaera norberak egin behar duela. Hau da, hautesleak berak joan beharko du jatorrizko NAN erakutsiz, ez baita fotokopiarik onartuko. Posta bulegoko funtzionarioak eskaria egiten duen pertsonaren nortasuna eta sinadura, eta jatorrizko NAN agirian dauden datuak zuzenak direla egiaztatuko ditu.\nBehin eskari-orria beteta, Posta bulegoak hiru eguneko epean dagokion Hauteskunde errolda bulegora bidaliko ditu hartutako agiri guztiak.\nHautesleak bidali duen eskaera hartuta, Probintziako Bulegoak hauteslearen inskripzioa egiaztatuko du eta erroldan dagokion oharra jasoko du hauteskunde egunean ezinezko izan dadin botoa zuzenean ematea.\nGogoratu egin beharra dago nahiz eta prozesua bertan behera utzi, posta bidezko botoa egiteko tramitazioa hasteak berez esan nahiko duela ezinezkoa izango dela 2020ko uztailaren 12an botoa zuzenean eman.\nAzkenik, Erroldako ordezkaritzak eskatutako ziurtagiria emango du.\n2020ko ekainaren 22tik uztailaren 5era bitartean\nHautesle Errolda Bulegoak hauteskunde agiriak posta ziurtatuz bidaliko ditu, esandako epe barruan, hautesleak aurreko fasean errolda agiria Posta Bulegoan eskatzeko orduan eman duen helbidera.\nHautesleak inolako helbiderik eman izan ez badu, dagokion Hautesle errolda bulegoak erroldan dagoen helbidera bidaliko ditu posta bidezko botoa emateko beharrezko diren agiriak.\nHautesle Errolda Bulegoaren Probintzia Ordezkaritzak bidaltzen dituen agiriak honakoak dira:\nAlderdi eta koalizio guztien boto orriak eta hurrengo legenda eramango duen gutunazala: Eusko Legebiltzarrerako Hauteskundeak 2020 Elecciones al Parlamento Vasco.\nPosta bidezko botoa emateko prozedura abian hasi duen hautesleari botoa emateko dagokion Mahaiaren helbidea duen gutunazala.\nBehin agiri guztiak hautesleak eskakizuna egiterakoan eman zuen helbidera edo, hori izan ezean, erroldan zehazten zen helbidera bidali ezkero, posta bidezko botoa emateko hirugarren atala heltzen da, hau da posta ziurtatu bidez bidalitako agiriak hartzea.\nLegeak ezartzen du interesatuak hauteskunde agiriak jaso dituela egiaztatzeko ziurtagiria izenpetu behar duela eta, horretarako, bere nortasuna egiaztatu behar duela.\nPostaria heltzen den momentuan interesatua posta bidezko botoa egiteko eskakizunean emandako helbidean ez badago, Posta Bulegoak ohar bat bidaliko dio interesatuari bulegora bertaratu dadin agiriak jasotzera,, kasu honetan ere bere nortasuna egiaztatu beharko du aurretik.\n2020ko ekainaren 22tik uztailaren 8ra bitartean\nUztailaren 10era arte (gehienez 14:00ak arte)\nHauxe da posta bidezko boto arrunta izapidetzeko azken fasea.\nHautesleak EAJ-PNVren boto orria hartu eta gutunazalean sartuko du eta gutunazala itxiko du.\nJarraian gutunazalak hauteslearen errolda ziurtagiriarekin batera sartuko ditu botoa emateko dagokion mahaiaren helbidea duen gutunazalaren barruan.\nAzkenik, hautesleak azken gutunazal hau presazko posta ziurtatuz bidaliko du 2020ko uztailaren 10a baino lehen (azken eguna); kontuan hartu behar da gutunazal honek ez duela frankeorik behar.\nGaixo edo ezinduak


Karlos Linazasoro: Â«Nire buruari egiten diot barre, baina tarteka besteei ere baiÂ»\nUmore asko du zure azken nobela honek. Nolakoa izan da nobela idaztea?\nBeti esan dut idaztea niretzako kondena dela, azkenean frakasoa dela. Baina alde horretatik esan nahi nuke, besteetan ez bezala, nobelatxo hau idazteko garaian orrialde batzuetan gozatu egin dudala.\nAurretik Entzungailua argitaratu nuen, eta ideia hari jarraituz sortu zen hau. Nolanahi ere, liburu biak erabat autonomoak dira.\nLaburbilduko al zenuke Bestiarioa. Hilerrikoiak liburuaren mamia?\nUste dut nire liburu gehienetan bezala jolasa dagoela hemen ere, titulutik bertatik hasita. Ez dut dena argituko, azkenean irakurleak ikusiko du bi nobela laburrak zertan gelditzen diren. Protagonista nire alter egoa-edo da. Askotan erabiltzen dut alter egoa nire buruari barre egiteko, uste dut oso ariketa sanoa dela. Noski, nire buruari barre egiten diot baina tarteka besteei ere egiten diet barre. Eta esango nuke liburu honetan ni izan nintekeen hori nahiko txoro moduan-edo gelditzen dela, gizona autista samarra dela. Kosta egiten zaio jendearekin komunikatzea -niri ere gertatzen zait hori; ziur aski horregatik idazten dut-. Beno, baina nobelan dabilen pertsonaia txoro horrek nobela bat idatzi nahi du, eta ezin du nobela hori idatzi. Azkenean zerbait idazten du, baina uste du ez dela gai eta idazle guztiek egin nahiko genukeena egiten duela, ez idatzi. Edozein aitzakiz baliatzen da lanari uzteko. Sekula ez dakizu esaten duena serio hartu behar zaion, baina egoera oso berezitan oso gauza jasoak ere esaten ditu.\nBestiarioa. Hilerrikoiak. Bi nobela llabur\n112 orrialde 10,10 euro\nUmorea, girgila-poeta baten norabide erratuan\nUmore beltzuria, absurdoa eta ironia agertu ohi izan ditu Karlos Linazasorok helduentzat idatzitako prosazko liburuetan. Bada, horietarik inoiz baino gehiago dago bere azken lanean, Bestiarioa. Hilerrikoiak. Bi nobela llabur izenburu adierazgarria duen liburuan. Tolosarraren alter egoa izan daitekeen gizon bat du protagonista: T-n bizi den K liburuzaina. Urtebeteko eszedentzia hartu zuen nobela on bat idazteko asmo sendoarekin, baina, nola diren gauzak, hau dela eta bestea dela, konturatu denerako bederatzi hilabete joan zaizkio ia lerrorik idatzi gabe. Beldurraren zimiko batek astintzen du, baina ez erabat kokiltzeko moduan. Hiru hilabete luze gelditzen zaizkio, azken batean, serio idazten hasiz gero orrialde piloa borobiltzeko nahikoa denbora. Patuak besterik erabakitzen du, ordea. Doi-doi idazten hasteko aukeratzen duen egunean, izeba Amali hiltzen da. Hiletak eta beila kontuak batere maite ez dituen arren, harenera joan beharra du, etxera soldata ekartzen duenak hala eskatzen diolako, bereziki. Eta heriotzak izan badela erakutsi nahiko balio bezala, handik gutxira lehengusu txiki-txikia duen baten beilara ere joan beharko du. Eta horrek bereak ekarriko ditu.


Errimeren agurrak eta Anariren doinuek sorgindutako ostirala - - uztarria.eus\nErrimeren agurrak eta Anariren doinuek sorgindutako ostirala\nAzpeitiko Gaztetxie 2018-02-14 16:19\nOstiral berezia izan zen joan zen astekoa Azpeitiko Gaztetxean. Berezia bezain ederra. Izan ere, oholtza elkarbanatu zuten Errime eta Anari taldeek bertaratu ziren 300 lagunen gozamenerako.\nErrime izan zen oholtzara igotzen aurrena, azken zuzenekoa emateko. Ohi bezala, entzuleen belarriak asetu zituzten beren doinuekin eta abestietako mezu ezkutuekin. Aurreneko maketarako sortu zituzten abestiak ez ezik beste artista batzuenak eskaini zituzten ordubete inguru iraun zuen kontzertuan. Taldea sortu eta orduz geroztik Bidelagun izan dituztenei eskerrak emanez agurtu zuten beren jarduna Azpeitiko eta Zarauzko musikari-sortzaileek, entzuleen txalo zaparrada artean. Ondoren, Anarik eta bere taldeak hartu zuten Gaztetxeko oholtza handia, eta haien abestietan barna murgildu ziren hitzordura bertaratu ziren lagunak.\nDuela bi urte hasi zen Errimeren hegaldia. Jon Gurrutxaga, Unai Martinez, Felipe Murillo eta Asier Aizpuru azpeitiarrek eta Paul Beitia eta Patxi Gabilondo zarauztarrek sortu zuten proiektua. Sorkuntza Bekari esker aurreneko maketa kaleratzea lortu zuten 2016ko urrian. Lehen kontzertua, aldiz, 2017ko martxoan eskaini zuten, Sanagustin kulturgunean. Orduko hartan Ruper Ordorikarekin elkarbanatu zuten kartela. Aurreneko zuzenekoaren ostean beste hainbat eman dituzte Euskal Herriko zenbait txokotan. Gaztetxean amaitu du Errimek gazte sorkuntzatik abiatutako ibilbidea, baina Gurrutxagak joan zen ostiralean esan zuen moduan, ezin jakin etorkizunean zer gertatuko den.\nAzpeitiko Gaztetxeak eskerrak eman nahi dizkie Errimeko kide guztiei agurreko kontzertua etxean emateagatik. Gaztetxea zuen etxea ere bada!


Maialen Odriozola (Durangoko Azoka): "Bidelagun askoren babesari esker egin dugu aurrera" — Gaztezulo\nMaialen Odriozola (Durangoko Azoka): "Bidelagun askoren babesari esker egin dugu aurrera"\nMaialen Odriozola (Durangoko Azoka): "Bidelagun askoren babesari esker egin dugu aurrera" https://www.gaztezulo.eus/albisteak/maialen-odriozola-durangoko-azoka-bidelagun-askoren-babesari-esker-egin-dugu-aurrera https://www.gaztezulo.eus/albisteak/maialen-odriozola-durangoko-azoka-bidelagun-askoren-babesari-esker-egin-dugu-aurrera/@@download/image/maialen_da_azal_1417545315.jpg\nDurangoko Azokaren 49. edizioaren ateak zabaltzeko 48 ordu falta direnean, dena prest omen dute antolatzaileek. Aurtengo egitarauari errepasoa egiteko izan gara Maialen Odriozolarekin (Zumaia, 1988), Durangoko Azokako komunikazioa arduradunarekin.\nHastear da Durangoko Azokaren 49. edizioa, dena prest?\nIa dena prest dugu, eta irrikatan gaude heltzeko!\nErrez erraten da, 49. edizioa. Nola laburtuko zenuke azokaren bilakaera, sortu zenetik?\nFormaz asko aldatu da, nik ez nituen hasierako urte horiek bizitu, baina argazkiak ikusita argi ikusten da bilakaera; eliza baten arkupetan hasi zen, eta erabilera anitzeko pabiloi modernora pasa da, 19 standeko erakusleiho batetik 245 erakustoki hartzen dituen azokaraino. Dena den, badira hainbeste aldatu ez diren gauzak ere; Durangoko Azokak betidanik hartu baititu euskal kulturgintzaren joerak eta abangoardiak.\nBerrikuntza gisa, auto ekoizleen plaza antolatu duzue aurten. Zein helbururekin?\nSektorearen errealitate berriak hartzeko asmoz sortu dugu autoekoizleen plaza. Sortzailea gero eta gehiago da ekoizle eta garrantzitsua da errealitate hori azokara ekartzea. Aurten 16 sortzaile izango ditugu autoekoizleen plaza deitu diogun eremuan. Eurek izan dira, erabaki dute, gainera, espazioa nola kudeatu: nola partekatu azpiegituraren kostua, bete beharreko txandak, diru-sarrera kontuak eta baita beraien lanak iragartzeko modua ere, eta blog bat sortu dute.\nHonetaz aparte, zein izango dira berrikuntza nagusiak?\nGogoetaren Plaza aipatuko nuke nik berrikuntza nagusi gisa. Garrantzitsua iruditzen zait horrelako espazio bat izatea patxadaz kulturgintzak bizi duen momentuaz eta etorkizunen izango dituzten erronkez hitz egin ahal izateko. Horretaz aparte aurten Ahotseneak bi karpa izango ditu eta beraz, eskaintza inoiz baino handiagoa izango da gustukoen ditugun idazle eta musikariekin gozatzeko.\n#Dazokat Instagram lehiaketa ere antolatu duzue aurten...\nKultur zaleen Durangoko Azoka ezagutu nahi dugulako egin dugu leihaketa. Zuetako guztion bizipen pertsonalak agertu nahi ditugu: nola zabiltzaten standetako pasilloetan, guneetako agertoki atzean, alde zaharreko kaleen artean, bueltako autobusa poltsaz beterik hartzerakoan... Zuen begiradek osatzen dutelako Durangoko Azoka. Hori bai, zuen elkarlana eskertzeko sariak izango ditugu!\nSariak aipatzen dituzula, zuek ere sarituak izan zarete aurten, Korrikak Durangoko Azoka omenduko baitu...\nKorrikaren mailako ekimen batek gu saritzeak poztasun bikoitza ekarri digu. Azken batean, lotura handiak ditugu elkarren artean: herrigintzatik ateratako proiektuak gara bata zein bestea, eta bidelagun askoren babesari esker egin dugu aurrera.\nGoazen orain egitaraua errepasatzera. Zenbat kontzertu izango dira guztira?\nAhotsenean 55 kontzertu egongo dira, eta Plateruenean, berriz, Vendetta, Hesian, Gatibu eta Kometa taldeek joko dute. Zuzenekoak ikusi eta bizitzeko gogoa daukanak badauka, beraz, hitzordua Durangon.\nIrudieneak ere, egitarau interesgarria dakar. Zer azpimarratuko zenuke?\nEuskal zinemaren izen handiak ekarriko ditu aurten ere ikus-entzunezkoen plazak; film labur zein luzeak eta Laburbira zikloa azpimarratuko nuke. Ordu erdiz azpiko piezak bata bestearen atzetik jarrraian izango ditugu, ikusi, gozatu eta bizitakoa sortzaileekin partekatzeko.\nAurtengo edizioak eskaintzen duen guztiaren artean zer azpimarratuko zenuke zuk?\nSaguganbarako ipuin kontaketak edo transmisioari begira antolatu dituzten tailerrak, Kabiako Tabu hitzaldiek ere oso itxura ona dute, Szenatokian antzerki maratoiak, Gogoetaren Plazako elkarrizketa mamitsuak, Ahotseneako literatur solasaldiak, Azoka TB-n bideoklipen saioa, Irudieneako laburmetraiak, Plateruko kontzertuak… Horiek dira nireak baina norberak bereak bilatu baietz!\nNolakoa da Durangoko Azoka prestatzeko jarraitzen duzuen lan dinamika? Urte osoa behar izaten duzue?\nIrailetik aurrera hasi nintzen ni, baina Gerediagako langileak azokaren inguruan lanean zeuden ordurako. Askotan komentatu izan didate azoka bat bukatu bezain laster balorazio mamitsua egin eta hurrengo urterakoari begira jarri behar direla jada. Dena den, Gerediaga Elkarteak beste ekintza batzuk ere antolatzen ditu urtean zehar, ez azoka bezain masiboak baina bai kulturari lotutako ekintza interesgarriak. Guneetako arduradunak ere urte guztian zehar biltzen dira azokaren inguruan hitz egiteko.\nEkonomikoki Durangoko Azoka egoera larrian dagoela jakinarazi duzue, baina zein da egoera zehazki?\nEkonomikoki laguntzen beherakadak eta beraien ziurgabetasunak kezkatzen gintuen. Momentu batean estu ikusi genuen geure burua eta guk eskaintza zabala duen kalitatezko azoka honetan sinesten dugunez, besoa altxatu eta erakundeei gure arazoak azaldu eta gure indarguneak nabarmendu genizkien. Ordutik esfortzu handia egin dugu zer garen eta nolako azokan sinisten dugun mundu guztiari azaltzeko, badirudi askok onartu dutela azokaren izaera, eta babesa emango dietela adierazi dute. Horrek aurrera egiteko indarrak eman dizkigu, noski.\nGAZTEZULOko irakurleei mezurik utzi nahi diezu?\nAzoka hain gertu dagoen honetan Durangora etorri eta kulturaz gozatzeko aldarria egin nahi dut. Egitaraua begiratzera ere animatu nahi dut jendea, nire pena bakarra hainbeste ekintza prestatu ostean horietan ezingo dudala egon da. Beraz, zuek ahal duzuela, etorri eta ongi pasatu azoka egunetan!


Juan Kruz Igerabide ::Motoa\nHamabost urte beterik, Igorrek moto bat erosi du aitonak utzitako herentziarekin. Gazte berezia da Igor; ezin du, marrantarik gabe, hiru hitz baino gehiago segidan ahoskatu. Ausarta eta isila; eta lotsatia, erdi maingu zelako. Aita eta arrebarekin bizi da, amak beste gizon batekin alde egin zuelako, eta etxeko egoera ekonomikoa larri samarra da. Giro personal hartatik kanpo, Igor bere lagun Tripazorrorekin ibiltzen da herrian barna, motoarekin gora eta behera, Irene tartean sartzen den arte. Orduan hasiko dira istorioari gatz apur bat gaineratzen dioten ezin pentsatuzko gertakari kateatuak.


Gabriel Aresti protagonista izango da Udagoieneko Osteran - Uriola.eus\nbertonaldizkaria 2013-11-05 13:58\nEuskaltzaleen Topaguneak Udagoieneko Ostera kultur zirkuitua jarri du abian. XIV. edizioa da aurtengoa, eta bost emanaldik osatuko dute. Haietako bakoitza Bizkaiko herri batean izango da azaroaren 16tik 29era: Bilbon, Zallan, Bermeon, Basaurin eta Ermuan.\nUdagoieneko Osterak kalitatezko eskaintza erakargarria egin nahi du, aisialdian euskaraz gozatzeko aukerak zabaltzeko. Hori dela eta, zirkuituak euskarazko kultur produkzioa hurbiltzen du Bizkaiko antzokietara. Udagoieneko Ostera, Euskaltzaleen Topaguneak antolatzen du urtero, Bizkaiko Foru Aldundiaren babesarekin.\n1.- Oskorri. Zallan, azaroaren 16an.\n2.- Gatibu. Bilbon, azaroaren 22an.\n3.- Gabrielen Lekua. Bermeon, azaroaren 28an.\n4.- Benito Lertxundi. Basaurin, azaroaren 29an.\n5.- Eñaut Elorrieta. Ermuan, azaroaren 29an.\nSarrerak Kutxabanken orotariko kutxazainetan, interneten zein aretoetan bertan eros daitezke. Gatiburen kasuan, Kafe Antzokian (zein webgunean) eskuratu daitezke.\nInformazio gehiagorako: arrate@topagunea.org / 94.681.48.21 / 673.428.464\nOSKORRI, “Gabriel Aresti bizsitan”\nOskorri sortu aurretik ere, bere kide fundatzaileek aspaldiko harreman sakona zuten Gabriel Aresti poeta handiarekin; honen etxea, ia arratsaldero luzatzen ziren hitz-aspertu naroetan, ideia eta proiektuen lantegia izanik.\nGabrielen influentzia ukagaitza ez da soilik bere kantetan nabari, baizik eta baita Oskorrik, gerora, historikoki garatuko zituen arlo diferente gehienetan ere.\n1971ko martxoaren 25ean Oskorrik Deustuko Unibertsitateko Paraninfoan estreinako kontzertua egin zuen. Lehen kantaldi hartan Arestiren kanta ugari entzuten da, baina ez dira falta beste poeta kontenporaneoak, gure klasikorik ere, tradiziozko kantarik, Oskorrikideek beraiek ondutakorik, Gabrielek gomendaturiko herri bertsolari gorenak…, arlo guzti hauetan Arestiren itzala presente da.\nHastapen horietatik abiatuta, hurrengo urteetan oraindik ere, hainbat eta hainbat kanta berri ondu zituzten elkarrekin, beti ere Arestiren aldartez eta umorez, 1975ean Gabriel zendu arte. Poetaren heriotzaz geroztik, harekiko lanak hainbat diskotan plazaratu ziren.\n30 urte luze pasata, Oskorri iturburuetara itzultzen da, Gabriel Arestiren errepertorioa nahiz berak inspiratu edo ukitu kantak taularatzen dituelarik. Egoki ematen du oraintxe, 2013 honetantxe, nostalgiarik gabe baina, aspaldiko errepertorioa errepasatzeak. Alde batetik, bene-benetan, ez delako munduan kristaurik izango erraietatik sortu kantu zahar hauen benetako eta egiatasuna ukatuko duenik, bai eta, bestetik, egungo egoera latz honetan berriz, izugarrizko gaurkotasuna gorde dutelako.\nBeraz, proiektu honen inguruan, Oskorri gogotik birsortzen eta bizkortzen da, formazio klasikoan, era akustikoagoan. Hona hemen, beterano askori ostera giharrean hunkitzeko manera eta gazteei Aresti ezagutarazteko modu ederra.\nEz dugu dudarik egiten, Gabriel bizitan eta bisitan dugula, nolabait gazteturik aterako garela zelebraziotik. Informazio gehiago: http://www.oskorri.com/\nGATIBU, “Zazpi Kantoietan”\nAzaroaren 22an, ostirala. Bilboko Kafe Antzokian, 22:00etan. Sarrera 12€ aldez aurretik, 15€ egunean bertan.\nGatibu taldearen ideia Alex Sardui eta Haimar Arejita musikariena da. Mikel Caballero eta Gaizka Salazar batu zitzaizkien proiektura Gernikako taldeari, 2002an. Bi urtetik behin diskoa argitaratuz, bosgarrenera iritsi dira. Guztira berrogei kantu berri eta interesgarri, bikain eta gogoangarriak. Orain zazpirekin datozkigu.\nGatibu taldearen “Zazpi kantoietan” diskoan, Iñigo Etxebarrieta teknikariak grabaketa, nahasketa eta mastering-a egin ditu Muxik-on estudioan (Mungia) 2012ko iraila, urria eta azaroan. Musika ekoizpena Haimar Arejitak egin du. Koruak Asier Gusmanok eta Arkaitz Ortuzarrek egin dituzte. Batukada “Gabak zerueri begire” kantuan: Jorge Pacheco, Ander Hurtado de Saratxo, Juanma Urriza, Asier Garcia eta Gaizka Salazar.\nGatibu taldearen bosgarren diskoa “Zazpi kantoietan” da. Rocka zazpi kantoietara bideratuta, mundura. Gorputzaren zazpi kantoiek ere jasoko dute bere musika dosia. Rock indartsua, batukada ziztada, balada hunkigarriak, rock biluzi eta akustikoa, bluesa, rock gogorra, punteoak, baina rocka bere hitz guztiekin, rock and rolla. Bihotza zuten, dute eta izango dute sutan une bakoitzean. Gatibuk bihotza sutan jarri dio beti jendeari. Taldeak ezin hobeto helarazten du musikaren bizipoza, emozioa, bihotza irakiten jarriko dizute tupustean, musikaren gorakadek norberaren bizipozaren igoera eta klimaxera ailegatu arte astirik ez geldirik egoteko; hori da jarrera, Gatibu jarrera. Informazio gehiago: http://www.gatibu.net/\nSortu berria den Gabriel Aresti kultur elkartearen egitasmoa dugu Gabrielen lekua ikuskizuna. Irabazi asmorik gabeko elkarte honen helburua Gabriel Arestiren ondarea ezagutaraztea da, idazle gisa zein pertsona legez, egun, inoiz baino presenteago dagoena.\nGabriel Arestiren pertsona eta bere lana eguneratu nahi ditu ikuskizunak. Belaunaldi batzuentzat gogora ekartzea izango da; beste batzuentzat deskubrimendua.\nArestiren lekuak hartu ditugu horretarako ardatz. Bilbo, Baiona, Arantzazu, Atzerria, Ea... euskal literatura, euskal kultura... Eta bere izaeraren zein obraren alderdirik garrantzitsuenak lotuko ditugu leku bat edo bestearekin. Haurtzaroa, euskara ikasteko erabakia hartu zuen unea, bere justizia sozialarekiko kezka, obra literarioa, hainbat pertsonekiko gutunizketa, euskara batuaren sorrera, bere ideologia. Beti ere, Gabriel Arestirik poliedrikoena azaldu nahian, bere lan oparotasuna, aktibismoak, eztabaidarako zuen joerak isla izango dute emankizunean.\nOrdu eta erdian, hainbat kultur adierazpide elkartuko dira oholtzan: musika, bertsolaritza, deklamazioa, ikus-entzunezkoak... Gabriel Arestiren obraren pasarteekin batera, sortzaileek beren beregi emankizunerako sorturiko lan berriek osatuko dute mamia. Informazio gehiago: http://www.gabrielaresti.eu/gabrielen-lekua/\nEÑAUT ELORRIETA, “Deserriko kantak”\nEñaut Elorrieta kantariaren bakarkako lehen lanak “Deserriko kantak” izenburuarekin ikusi zuen argia maiatzean.\nDeserria ez lekua da. Han izanik hemen, edo hemen izanik han izatea. Deserria bada bakardadea eta biluztasuna, bada sentimendu babes gabeen kontakizuna. Baina norbere burua berrasmatzeko aukera ere bada, geografia berrietan saiatzekoa. Badira desterratuak Arestiren Aitaren etxean, Sarrionandiaren memoriaren mapetan eta handik kanpo. Norberaren gorputzetik exiliatuak ere badira. Etxerako bidea ahaztu dutenak, itzuli arren bueltatu ez direnak, bidea aberri bihurtu dutenak.\nDeserriari ertz guztietatik begiratzen dio Eñaut Elorrietak. Horretarako, bereaz gain hainbat idazle eta poetaren lumaz baliatu da. Haietariko batzuek euren azalean bizi izan dute deserri politikoa (Joseba Sarrionandiak edo Joan Oliverrek, kasu); beste batzuek deserri poetikoari idatzi diote (Mario Benedetti, Harkaitz Cano, Bernardo Atxaga). Gai soziala bezain intimoa den deserria berea egin du Eñaut Elorrietak, hitzekin eta musikarekin lur zati bizigarri bat zedarritu nahian.\nZuzeneko emanaldiak ere diskoa bezain zainduak eta bereziak izango dira, soilean basatiak. Norbere baitako kartografietan bidaiatzera gonbidatuko dute entzulea, gogoeta eraginez norbere aberriaz eta atzerriaz, nor bere emozioen geografiaz. Geografia kanta: http://www.youtube.com/watch?v=x8J_eXJTRRg\nBENITO LERTXUNDI, “Oroimenaren oraina”\nHarrigarria izaten da askotan, patuak duen indarra! Batzuetan, apartekoak diruditen bi historia, bi pertsona, gurutzatzen dira, zergatia zehazki jakin gabe, ezkutuan idatziriko historia batean loturik baleude bezala, bien artean, horrela, historia berri bat osatzen dutelarik.\nOraingo historia honek bi protagonista ditu: Mireia Berenguer eta Benito Lertxundi. Mireia katalana da, Ripollet herrian jaioa, 30 urte ditu eta duela 10 bat Euskal Herriaz maitemindu eta han dena utzirik, honuntza abiatu zen. Hemen topatu zituen lehen erreferentzietakoak, nola ez, Mikel Laboa eta Benito Lertxundi izan ziren. Ez zihoan, bada, desbideratuta.\nBere kezka, bere ardura, bere dedikazioa, bere bizitza azken batean, arazoak dituzten gazteen artean dago eta, hori dela eta, Hondarribiko Goikoerrota deritzan Errota zaharreko egoitzan arreta berezia behar duten gazteentzat batipat, natureskolaren proiektuaren garapenean buru-belarri dabil.\nDuela hilabete batzuk, eguzkia sortu aurretik, bat-bateko intuizio batek gidatu zuen Jaizubiako marismetako bidea hartzera eta hantxe, goizaldean, lehen printzeekin batera, laino artean topatu zuen enkoadreak harrapaturik, argazki bat atera zion, zertarako oso ondo jakin gabe. Argazkian dastatu daitekeen giro lasai bezain enigmatikoak barrutik harrapatzen gaitu eta barne munduan murgil gaitezen, gonbite dultzea, misteriotsua eta dotorea luzatzen digu.\nEgun horretan, lagun batek, argazkiaren magiaz oharturik, ETB-ko eguraldiaren tartera bidali zuen, gauean Benito Lertxundiren arreta bereganatuko zuela susmatu gabe.\nBenito Lertxundi kantaria, bitartean, bere disko berriaren lehen urratsak ematen ari zen eta kantuen azken xehetasunak bukatzearekin batera, diskoa bera, hala nola horren komunikazioa ere bilduko zituen irudiaren bila zebilen. Argazkia telebistan ikusi zuenean, ez zuen zalantzarik izan. Hura zen bere lanaren mamia hoberen marrazten zuen irudia: misterio eutsia, edertasun goiztiarra, bakardade gozoa eta basatia.\nLorea Urteta: "Etxeko enpleguaren sektorea estereotipo patriarkalek erabat feminizatutako sektorea da"\nAlde Zaharrarekin zorra kitatzeko aukera\n‘Ekilibrismoaren artea’ laster ikusgai


Zirkuak aurrera segitzen du • ZUZEU\nZirkuak aurrera segitzen du\nTwitter bidez iritsi nintzen atzo Garmin enpresaren bideo ikusgarri honetara. Bertan, mezua oso garbia da: teknologiak —Garminen teknologiak, zehatzago— hobeak egiten ditu txirrindulariak. Une batzuetan ematen zuen Matrix ikusten ari nintzela, gurpil gainean.\nBi xehetasunek baina, gogorarazi didate txirrindularitzaren alde ilunaz, hor segitzen baitu.\n1. Iragarkia Gironan hasten da. Gogoratuko duzuenez, eta USADAren txostenak jasotzen zuenez, une jakin batean Lance Armstrongek erabaki zuen Niceko etxea utzi eta Gironan jarriko zela bizitzen, Frantzian polizia atzean baitzuen, eta Espainian ez zuelako arazo hori izango. Harrezkero, txirrindulari asko aldatu ziren Gironara eta beronen inguruetara. Iragarkian ikusten denagatik, joera hori ez da eten.\n2. Garmin taldeko zuzendaria, Jonathan Vaughters, Armstrong kasuan agertzen da. Iazko abuztuan berak ere aitortu zuen dopatu egiten zela txirrindularia zenean. Beste horrenbeste gertatu da beste talde zuzendari batzuekin, Bjarne Riis kasu, zeinak aitortu arren bera ere dopatu zela, gaur egun segitzen du talde bat zuzentzen.\nAlegia, bideo hau ikusita, eta hedabideei erreparatuta, zelako oihartzuna eman dieten Paris-Nice eta Tirreno-Adriatiko lasterketei, ondorioa atera dut zirkua inportanteegia dela gerarazteko dopin moduko “txikikeriengatik”. Barcinak Nafarroan nola, zirkuko antolatzaileek ere uste dute aurrera begiratu behar dela, ez duela merezi alde ilunari begiratzea, iraganeko kontua baita.\nJatorrizkoa Faroa blogean.\nartikulu interesgarriak ...\nIñaki Gabilondo eta Ignacio Escolar aurrez aurre\n2 pentsamendu “Zirkuak aurrera segitzen du”-ri buruz\nUr2eta 2013-03-16 09:42\nRT @zuzeu: Zirkuak aurrera segitzen du: Twitter bidez iritsi nintzen atzo Garmin enpresaren bideo ikusgarri honetara. http://t.co/FZdmB …\nPellomik 2013-03-16 12:23


10 minututan on Apple Podcasts\n10 minututan gauza asko egin daitezke. Maite Goñik zuzentzen duen podcast honetan teknologia eta hezkuntza lotzen dituen hariari tirako diogu. Eskolan aplikatzeko rikimailu errazak, bogako aplikazioak edo azken joerak ekarriko ditugu mahai gainera. Ba al dituzu 10 minutu gurera murgiltzeko?\n10 minututan ULU Media\nAzken egunak dira. Eguraldi ona badator, luzea eta arraroa izan den ikasturte bat badoa. Eta guztiok, bai ikasleek eta baita irakasleok ere, gauza bakarra dugu buruan: udako oporrak! Denboraldiko azken saioan ikasturtea jolasean amaitzeko tresnak aurkeztuko dizkizugu!\nJantzi kaskoak eta adi!\nGaur internet nabigatzaileen inguruan hitz egingo dugu. Eta zehatzago izateko, bertan txertatu ditzakegun gehigarrien inguruan. Asko dira oso erabilgarriak eta guk ezinbestekoen zerrenda bat osatu dizugu.\nIrakasleok beti behar izaten ditugu irudiak, ikonoak, soinuak, etab. gure aurkezpenetan eta lanetan txertatzeko edo ikasleen eskura ipintzeko, beraiek ere euren lanetan erabil ditzaten. Bada, gaurko saioan, dohaineko bilatzaile espezializatu erabilienen bildumatxo bat osatuko dugu eta bakoitzak eskaintzen duena azalduko dugu.\nHementxe denak batera gure entzuleekin partekatzeko:\nGaurko saioan, irakasleen (edo edozeinen) erreminta-kutxa aplikazio txiki eta praktikoekin beteko dugu, edozein unetan eskura izan behar ditugun horiekin. Horietako batzuk dira: taldeak egiteko aplikazioak, kronometroak eta atzera kontaketak, PDFak batu, banatu edo editatzen dutenak, URL edo helbideak moztekoak, aurpegiak pixelatzekoak…\nClassroomScreen: https://www.classroomscreen.com/Team Maker: https://chir.ag/projects/team-maker/Echalo a suerte: https://echaloasuerte.com/I love PDF: https://www.ilovepdf.com/esPDF escape: https://www.pdfescape.com/windows/ Printfriendly: https://www.printfriendly.com/Labur.eus: https://labur.eus/Myfav: https://www.myfav.es/Symbaloo: https://www.symbaloo.com/Facepixelizer: https://www.facepixelizer.com/Removebg: https://www.remove.bg/Dafont: https://www.dafont.com/es/\nGarbi d**o pandemiaren ondorioz, gure bizitza asko aldatu dela eta eguneroko gure jarduna moldatu egin behar izan dugula. Prebentzio neurriak eta mugak barneratu behar izan ditugu, baina baita, muga horiek kontuan izanik ere, gure artean harremanetan jartzeko modu berriak garatu. Eta guztien artean, bat nagusiki: bideokonferentziak.\nGaur berauen inguruan hitz egingo dugu, azken tendentzia eta berritasun teknologiak aipatuz, Maite Goñirekin.\nRobotak irakasle direnean.\nImajinatzen duzu ikasleen galderak erantzuteko laguntzaile bat duzula? Nekatzen ez den horietako bat, 7 egunez, 24 orduz… ikasleen zalantzak erantzuten egon daitekeen bat? Eta imajinatzen duzu, irakasle laguntzaile hori... robot bat dela?\nGaurko saioan txatbotan izango ditugu hizpide.\n© 2021 ULU Media